qundao/data-zh-poetry huggingface dataset:
光孝寺观南汉金涂铁塔歌
作者：江之纪
朝代：清

尉佗城西诃子林，贝多叶绿清客心。寺僧示我南汉物，乌金宝塔涂黄金。忆昨纥干冻雀死，洛州岁岁易刺史。海中妖蜃作飞龙，搅黑岭南天万重。公卿皆由蚕室进，剥皮凿面当酒令。谁能救此一方人，不死干戈死苛政。骄奢淫虐五十年，斗牛怨气接西乾。富贵无聊图作佛，却思铸此广福田。比丘监使名争列，此错何止六州铁。看来原不是金涂，点点万家儿女血。溪州铜柱生秋苔，钱唐铁券亦尘埃。区区一塔故无恙，阴雨时闻冤鬼哀。君不见歌舞冈颓麋鹿上，小南强作降王长。锦衣百辈东市刑，银钟拜赐双泪零。此时老佛偏无灵。
六月二十二舟中睡起
作者：江之纪
朝代：清

残月虽如玦，清光犹满天。疏星低倚树，远水澹收烟。酒醒三更后，凉生初伏前。谁知劳扰际，偷作片时仙。
六榕寺有怀坡公作次南城师韵
作者：江之纪
朝代：清

秋云覆地古刹荒，寺门一榜鸾凤翔。眉山正气何堂堂，千载翰墨留清香。当时谗人正高张，群飞刺天蔽太阳。贝锦潜织巧异常，党人碑首司马光。公也远投蛟蜃乡，慷慨度海鼍为梁。乃心无日忘庙廊，矫如劲柏含秋霜。陶诗柳集壮行装，朝云叔党慰凄凉。餐霞卧月南斗旁，脱屣富贵如毫芒。念公蚤岁厄舒王，南来祸始蔡与章。坎坷百折气弥昌，泉源万斛无尽藏。魑魅逢迎又何妨，罗浮天半同青苍。
南海神庙伏波铜鼓歌
作者：江之纪
朝代：清

波罗神庙东西壁，铜鼓大者径四尺。小者微杀五之一，郁仪结璘长合璧。大者浮自海中来，小者浔水滩头得。縠纹龟纽吐光景，遗烈犹传马新息。新息当时征交趾，据鞍目已无徵侧。范金铸此壮军声，蛮奴一闻皆辟易。挝时曾堕浪泊鸢，擂罢还和武溪笛。宫门马久随劫灰，海边柱亦埋沙砾。独留二鼓镇炎陬，贝阙深沈不敢慝。雌雄变化善飞腾，律吕铿鍧应潮汐。冯夷喜时一扬枹，万里晴空飞霹雳。天吴震掉鲸鱼走，魑魅夔夔皆丧魄。俚獠如云输宝钗，买费千头牛不惜。方今骅骝贺鼓车，百年耳不闻金革。麟皮四县鳝尾击，《箫韶》一奏远人格。鼓兮安得置汝辟雍间，逢逢上掩岐阳石。
将至韶州沿江一带石壁奇甚
作者：江之纪
朝代：清

海风翻云半空黑，大鹏南游堕双翮。千年老蠃横九亩，蹲岸怒与蛟龙敌。不然定是贯月查，牛渚撑回舣山侧。舟人指点初不信，世间那有此奇石。惟奇故险险故妙，突兀纵横累千百。若使生当江浙间，肯数太湖与灵壁。可怜弃置天南头，猿鸟惊疑人不识。
山中偶步
作者：江之纪
朝代：清

翳翳松竹间，经年此闭户。空翠满山楼，帘疏白云补。偶随麋鹿行，遂忘登陟苦。清泉泻高岩，危岭通深坞。乾坤正萧条，坠叶纷如雨。日落西山阴，余辉漾遥浦。荒途惬幽寻，秀色餍挹取。安得买山资，终焉结茅宇。
峡山飞来寺
作者：江之纪
朝代：清

琳宫横跨碧云端，六月灵风透骨寒。老木千章森积以，飞流百道走惊湍。地偏僧亦忘机久，山好诗愁著语难。十载征途空往返，尘容惭愧一凭栏。松间云碓净无尘，身到诸天眼界新。采药至今思帝子，献环何处觅佳人。神仙偶作繁华梦，草木犹含太古春。悟彻阎浮皆幻景，强寻来去总非真。
峡山飞来寺·其一
作者：江之纪
朝代：清

琳宫横跨碧云端，六月灵风透骨寒。老木千章森积以，飞流百道走惊湍。地偏僧亦忘机久，山好诗愁著语难。十载征途空往返，尘容惭愧一凭栏。
峡山飞来寺·其二
作者：江之纪
朝代：清

松间云碓净无尘，身到诸天眼界新。采药至今思帝子，献环何处觅佳人。神仙偶作繁华梦，草木犹含太古春。悟彻阎浮皆幻景，强寻来去总非真。
庾楼夜饱
作者：江之纪
朝代：清

楚天日落残云碧，千山万山起暝色。东风喜客上楼来，吹送飞花满茵席。楼前长江水拍天，楼上银镫四面县。镫光直照波心里，惊起鱼龙不得眠。主人酒酣客耳热，今夕祇许谈风月。若使人生无白头，月到圆时应不缺。君不见此江滚滚流无穷，此楼阅尽几英雄。仲谋公瑾俱黄土，何况元规与稚恭。龙骧虎视亦何有，润色江山还是酒。举杯问天天不言，长庚堕地大如斗。
文信国绿端蝉腹研歌
作者：江之纪
朝代：清

黄冠不返燕山客，柴市风霾蔽天黑。剖将径寸夷齐心，染出一方天水碧。故人却聘逃临安，有叟西台击竹还。相逢静听啼鹃哭，石君洒泪比人寒。斜飞半角都安在，朱鸟魂归朝局改。母妃难补女娲天，帝子谁填精卫海。会稽山南宝气空，妖僧一炬烧云红。六丁独抱石君去，多年稳卧冯夷宫。老渔大笑呼君起，有似蕤宾跃池水。清光耿耿照秋霜，错道文山犹未死。吁嗟乎！文山到今原不死，可惜青松斲研赵承旨。
秋夜独坐答张南山
作者：江之纪
朝代：清

落叶萧骚秋气深，无情星汉自西沈。四边蛩语喧墙角，一线镫光透竹阴。元亮诗篇形赠影，南华身世目怜心。多愁奈尔张平子，说起归田忆故林。
自九江抵南昌途中杂感
作者：江之纪
朝代：清

去年见春风，曾与春风约。明岁花开时，故山酒同酌。息壤犹在彼，生计转落拓。方辞庾公楼，又上滕王阁。春风不我欺，我自食前诺。可怜龙尾西，桃花开且落。峭帆入彭蠡，大姑迎云中。惊涛沃白日，鬟髻有濛濛。下有古战场，曾葬千艨艟。至今风雨夜，鬼火盈鲛宫。真龙与假虎，一例随西风。谁言广武叹，狂谈非至公。
自九江抵南昌途中杂感·其一
作者：江之纪
朝代：清

去年见春风，曾与春风约。明岁花开时，故山酒同酌。息壤犹在彼，生计转落拓。方辞庾公楼，又上滕王阁。春风不我欺，我自食前诺。可怜龙尾西，桃花开且落。
自九江抵南昌途中杂感·其二
作者：江之纪
朝代：清

峭帆入彭蠡，大姑迎云中。惊涛沃白日，鬟髻有濛濛。下有古战场，曾葬千艨艟。至今风雨夜，鬼火盈鲛宫。真龙与假虎，一例随西风。谁言广武叹，狂谈非至公。
浪淘沙
作者：江云和
朝代：清

春和百花香。暖透纱窗。去来只有蜜蜂忙。隔个玻璃钻不了，错认泥墙。绣谱漫评量。描罢鸳鸯。风筝影里阁斜阳。一幅生罗挑未就，线短针长。
二女篇赠李仲仙布政
作者：江云龙
朝代：清

巢湖如洗镜，孤山如点黛。就中生二女，容颜婉娈对。年纪颇相若，幼者弱一岁。闾里既相接，性情复相爱。初七及下九，出入每连袂。同守不字贞，各抱知希贵。毕竟幼者美，光华难久閟。空谷发幽香，清飔飘兰蕙。朝扫峨眉月，夕解湘江佩。飞云撮其履，紫霙承其盖。来去倏如风，游戏天人界。老女坐湖山，日抱泉石睡。梦醒堕京华，王侯高甲第。其中多美女，艳妆争妖异。冠髻峨以高，眉腰曲而细。自惭步屐非，欲进仍却退。幼女翩然来，光艳照满地。邻妪啧称羡，室婢惊走避。老女出迎将，掩扬增丑态。絺衣黯不光，荆钗理复坠。怜我女贞木，惨淡无泽气。分我玳瑁簪，系我香罗带。饰我百琲珠，一一生光怪。携手上香车，流轸衔飞辔。大道易扬尘，长风彯轻旆。生惧一点污，芳兰竟体败。每念旧湖山，结庐今仍在。野菊灿晚花，修竹洒晴翠。自冷二女踪，庭宇生萧艾。绩女挑镫叹，田妇倚锄待。会当联袂归，岁寒保松桧。
梦湘校试通州卷用东坡监试韵赋诗见示倒韵和之
作者：江云龙
朝代：清

疏室过清风，午梦初回枕。失笑少年事，欲语口还噤。束发受章句，眼光入椠锓。偶弄嫫母姿，爱者忘陋寝。堂上诸公坐，暗中摸谢沈。染指天家庖，自许精调饪。后生思大嚼，过屠来密谂。函人耻为函，察革视其朕。奸者侈异服，吾道悲左衽。泮林十亩地，鸱鸮来集椹。云中鸟乱群，渊底鱼惊淰。积阴塞大荒，不寒思之凛。嗟子刷天马，故步愁踔踸。水剪双玉瞳，净洗砂石碜。我为老弃妇，不堪再裹锦。痛哉卢瑑言，此日霖何甚。定当置高阁，十羽束为审。爱兰必锄艾，披麻时见荏。班固眼如豆，人物混九品。铁点史公书，佳者拾馀沈。此语起公兴，斗酒快一饮。人才荒年谷，储之岁必稔。逸士涧底松，郁之天所禀。八百尽孤寒，日思发帝廪。
梦湘肯堂叠前韵复我因顺和之
作者：江云龙
朝代：清

大儒盗诗书，大官盗庾廪。颜稷遇殊途，惠蹠生异禀。豺虎欺岁凶，螟螣贼岁稔。鹪{冥鸟}稳睫巢，鼹鼠饱河饮。鸡犬舐剩丹，蝇蚋拾馀沈。凡此芸芸生，实难一一品。中疑辞或枝，色厉内多荏。离朱视必明，师旷听必审。渊明圣之徒，有解不求甚。昌黎诡于文，天孙织云锦。大风扬秕糠，长河走砂碜。奈何一蹉跌，只足怜夔踸。嗟余才力薄，六马朽索懔。坐井蛙不旋，竭泽鱼初淰。先生好六经，日日鸠醉椹。更得主人贤，向趾请席衽。河马行负图，宝龟应卜朕。定{古见}文运昌，后学争来谂，换骨予大药，咽气谢凡饪。江左起王谢，眼中无刘沈。颇闻大憝诛，四裔兵革寝。且图眠食安，肝鬲息雕锓。吾舌固尚在，愿学寒蝉噤。约作梦中游，得趣同忘枕。
梦湘肯堂叠前韵复我因顺和之
作者：江云龙
朝代：清
体裁：古风

大儒盗诗书，大官盗庾廪。颜稷遇殊途，惠蹠生异禀。豺虎欺岁凶，螟螣贼岁稔。鹪■稳睫巢，鼹鼠饱河饮。鸡犬舐剩丹，蝇蚋拾馀沈。凡此芸芸生，实难一一品。中疑辞或枝，色厉内多荏。离朱视必明，师旷听必审。渊明圣之徒，有解不求甚。昌黎诡于文，天孙织云锦。大风扬秕糠，长河走砂碜。奈何一蹉跌，只足怜夔踸。嗟余才力薄，六马朽索懔。坐井蛙不旋，竭泽鱼初淰。先生好六经，日日鸠醉椹。更得主人贤，向趾请席衽。河马行负图，宝龟应卜朕。定■文运昌，后学争来谂，换骨予大药，咽气谢凡饪。江左起王谢，眼中无刘沈。颇闻大憝诛，四裔兵革寝。且图眠食安，肝鬲息雕锓。吾舌固尚在，愿学寒蝉噤。约作梦中游，得趣同忘枕。
次梦湘登海陵城韵
作者：江云龙
朝代：清

黯澹春容久不晴，天时人事两心惊。匹夫何责齐兴废，古道论交一死生。许有青山埋俊骨，怕无黄竹写哀声。神仙儿女终能累，婚嫁何年毕向平。
漫兴呈穆少若观察
作者：江云龙
朝代：清

事到无聊学闭关，孱躯宁耐地卑寒。閒云零落不成雨，病木支离强恋山。岁歉每伤棉力竭，时危便做布衣难。郭仙雅意怜才尽，早索江淹彩笔还。
北京安徽会馆联
作者：江人镜
朝代：清
体裁：联

同是宦游人，结宅近依琼岛树；应知故乡事，把杯遥话敬亭山。
将发韶州子箴嘱予早日还都明岁仍应礼部试感其意厚自悔蹉跎因叠前韵以谢
作者：江人镜
朝代：清

我生随缘穷水陆，十年六度践场屋。焦尾徒伤在爨桐，不材敢望千霄竹。一官滥厕中书省，东涂西抹难免俗。晴阊寥廓鸿鹄翔，倦羽不乔入幽谷。到家未久强出游，离愁满载南浦舳。妻孥怪骂行不归，身如逋户逃捉扑。我行初见菊花黄，我归将及菖蒲绿。自叹命宫坐磨蝎，幼婴忧闵悲风木。寒儒菹饭难主张，客舍黄粱今又熟。四十不作黑头公，三刀枉说益州牧。穷愁郁郁是东野，进退皇皇怜孝叔。蓬山楼阁望逶迤，多少神仙美冠玉。齿摇发落渐衰零，嘲诮任人羞报复。争名仅得豹留皮，养拙尤防蛇画足。几辈炎隆遭绝灭，惟有翰林擅清福。同年诸子鳌顶行，下界峰峦皆俯伏。感君厚意起褰裳，席帽未离惭我独。
挽曾国荃联
作者：江人镜
朝代：清
体裁：联

吴楚判河山，忆扁舟来谒江干，春满程门，深幸重瞻霁月；后先膺节钺，愿三省长依宇下，秋高钟阜，何期又陨台星。
有待
作者：江人镜
朝代：清

雨泣枝上花，风搅丝边絮。之子期不来，点点鸦飞去。
枢垣早直用岑嘉州和贾舍人早朝诗韵
作者：江人镜
朝代：清

晓钟声送朔风寒，金井横东夜欲阑。兽炭堆红联短榻，貂裘袭紫簇仙官。诏书急下封犹湿，冻笔频呵墨不乾。谬荷近臣商国是，敢云时事正艰难。
游峡山寺子听用昌黎山石诗韵并效其体次韵同作
作者：江人镜
朝代：清

云木合沓烟火微，迎人入峡山鸟飞。短篷初系晚炊作，半江水长知鱼肥。楼台下上架岩谷，十日暗雨游人稀。穿林紫笋未成竹，解馋则可难慰饥。软莎缓踏不用屐，两三结伴寻禅扉。入门摩挲古碑碣，山茶绰约含春霏。仄径盘纡石凹凸，天光不漏松四围。倚栏豁眼看悬瀑，寒气砭骨思添衣。山僧何缘得真赏，终岁落寞逃尘鞿。吾侪恐贻老猿笑，故里有山胡不归。
读孙芝房漆室吟
作者：江以鋐
朝代：清

华岳冲天起，黄河倒海来。文章如此壮，家国亦同哀。寒烛沧江夜，春花洛下杯。吾侪何所虑，已有中兴才。
同吴大熊雨过如意寺
作者：江兰
朝代：清
体裁：古风

湿云溪上生，山翠望已失。苍茫西干路，石径滑游屐。相携渡石桥，看竹支公宅。山僧道气纯，况复旧相识。留我具盘餐，为我脱巾帻。水月证禅心，烟霞忘主客。拂槛鼠姑花，含香苞乍坼。斋厨笋蕨香，佛界松篁隔。忽闻一声钟，斜阳在石壁。相送出柴扉，双城晚烟碧。
挽曾国荃联
作者：江兴宝
朝代：清
体裁：联

伟绩著东南，伯仲埙篪，重息江邦说遗爱；功名崇典礼，馨香俎豆，楙膺天宠答殊勋。
元宵菊
作者：江冰鉴
朝代：清

曾记重阳冒雨开，更添颜色送春来。容当寒夜神偏远，节届灯宵火似堆。兴尽三冬浇色翠，诗成七字畏花催。醉闻玉漏敲更急，还作杯筹击鼓回。
新燕
作者：江剡
朝代：清

年年逢社日，燕燕到江乡。门巷谁芳草，人家自夕阳。花翻珠箔雨，泥认画梁香。无限重来感，关心谢与王。
残书
作者：江剡
朝代：清

宛委嫏嬛竟若何，一编零落自吟哦。卷中芸叶香销久，纸上神仙字失多。尘箧丹黄先泽在，破窗镫火壮心磨。等闲邺架藏偏富，万轴如新手未摩。
秋草
作者：江剡
朝代：清

众芳向衰歇，小草亦凄其。人老西堂候，香销南国时。感恩空辇道，伤逝旧庭墀。凭仗寒松柏，冰霜好自持。
山行
作者：江国茂
朝代：清
体裁：七言绝句

淙淙长瀑泻晴峰，云里青山挂白龙。想象故园岩壑似，寺门不见万株松。
满家衕看桂花
作者：江国茂
朝代：清
体裁：五言律诗

南高峰畔树，上下桂花多。谷口循香入，丛中侧帽过。秋风趋贾竖，人境绝樵歌。桃柳湖堤上，难教禁斧柯。
大风留万安两日
作者：江国霖
朝代：清

虎啸龙呿太不平，颠风竟夕撼春城。飘摇客子孤舟梦，激荡荒江万马声。鸿雁不来愁北望，鹍鹏欲化想南征。明朝十八滩头路，准拟看山趁晓晴。
宁羌州题壁
作者：江国霖
朝代：清

万壑千峰里，潆洄一水明。柳荒犹送客，山好不离城。土瘠民风厚，年丰物价平。小楼剧清绝，终夜枕溪声。
河西太白酒楼
作者：江士相
朝代：清
体裁：五言律诗

昨泛西江棹，曾寻牛渚秋。今看歙浦月，又上谪仙楼。聚壑风声定，千峰夜气浮。何人更携酒，坐对水空流。
柳絮次陶庵韵
作者：江声
朝代：清

茫茫如梦复如尘，时逐游丝送暮春。连臂踏歌招不得，就中愁杀倚楼人。
病起即事
作者：江声
朝代：清

日暖风恬春正酣，闲听归燕语喃喃。形同陌上三眠柳，心似筐中八茧蚕。洛下有书凭犬附，庆头无《易》任鸡谈。抛荒残卷尘凝榻，裘褐萧然拥一龛。
挽曾国荃联
作者：江声瀚
朝代：清
体裁：联

功奠东南半壁，泽流上下大江，是将星，是福星，紫阁图形，公名诚不朽矣；道究六经四书，理穷西铭太极，何汉学，何宋学，缁帷侍读，祖武常勉绳其。
下第后侍家大人归里彡石叔有感赋二律即次原韵
作者：江如藻
朝代：清

两年失意兼贫病，旅况凄凉十倍加。形影相怜谁浩叹，风尘久驻易思家。栖身那觅数椽屋，放眼且看几树花。三伏高楼何以过，湘帘权耐暑风遮。雨簸风颠记驿程，此心翻羡去帆轻。荣枯自昔关才命，冷热田来本性情。回首云山成独感，到家骨肉喜重生。幺荷髡柳寻常兴，笑对芳池咏濯缨。
下第后侍家大人归里彡石叔有感赋二律即次原韵·其一
作者：江如藻
朝代：清

两年失意兼贫病，旅况凄凉十倍加。形影相怜谁浩叹，风尘久驻易思家。栖身那觅数椽屋，放眼且看几树花。三伏高楼何以过，湘帘权耐暑风遮。
下第后侍家大人归里彡石叔有感赋二律即次原韵·其二
作者：江如藻
朝代：清

雨簸风颠记驿程，此心翻羡去帆轻。荣枯自昔关才命，冷热田来本性情。回首云山成独感，到家骨肉喜重生。幺荷髡柳寻常兴，笑对芳池咏濯缨。
挽张之洞联
作者：江孔殷
朝代：清
体裁：联

相公天人之姿，布衣草屋，忧哉无偶；九月霜露已降，生荣死哀，泫然伤怀。
史梦兰继室田太夫人九十大寿
作者：江宇澄
朝代：清
体裁：联

五世同堂，萱庭日永；百年上寿，绮阁春长。
感怀和周铁门韵兼呈汝南公二首
作者：江宏文
朝代：清

九重宫阙隔云霓，昔梦曾依浴殿西。青琐几人犹索米，玄都千树莫留题。孤鸿出塞惊衰草，旅燕寻巢识旧栖。遥忆东山桥下路，秋风起处暮烟迷。单衣短褐话当初，潦倒空悲岁月虚。击鼓谁云丞相怒，扫门自与舍人疏。陆沉渐觉风波老，生死还依骨肉居。三十三年多梦梦，此生犹在黑甜馀。
感怀和周铁门韵兼呈汝南公二首·其一
作者：江宏文
朝代：清

九重宫阙隔云霓，昔梦曾依浴殿西。青琐几人犹索米，玄都千树莫留题。孤鸿出塞惊衰草，旅燕寻巢识旧栖。遥忆东山桥下路，秋风起处暮烟迷。
感怀和周铁门韵兼呈汝南公二首·其二
作者：江宏文
朝代：清

单衣短褐话当初，潦倒空悲岁月虚。击鼓谁云丞相怒，扫门自与舍人疏。陆沉渐觉风波老，生死还依骨肉居。三十三年多梦梦，此生犹在黑甜馀。
挽彭玉麟联
作者：江宗良
朝代：清
体裁：联

军舰创宏规，偕胡文忠曾文正左文襄，楚材同矢丹心，大功在北鄂艟艨、东流鼙鼓；荣臣辞显秩，郤皖之抚江之督粤之帅，司马竟骑箕尾，谁主此西湖风月、南岳烟霞。
挽曾国荃联
作者：江宗良
朝代：清
体裁：联

百战佐中兴，况兄爵上公，侄使绝国，一门声动华洋，共奠寰区思伟绩；九重隆报典，当泽留三晋，功在两江，千载名垂竹帛，犹令旧部叹哀荣。
夜泊滇池
作者：江尔维
朝代：清
体裁：古风

滇池三百里，倒浸明月光。际此天宇廓，泯然秋夜长。仙风吹我来，一苇乘虚杭。沙边洲渚白，水面菰芦凉。哀鹤叫其群，露下如清霜。是时宵已半，河汉流未央。潮生螳螂川，影动牂牁江。神光眩金碧，俯见鱼龙藏。寒波益浩荡，孤艇随低昂。回帆面城郭，思彼汉武皇。凿池教水战，遂辟西南疆。当时万余里，两水遥相望。相望不可见，古意愁茫茫。
望徐州诸山
作者：江尔维
朝代：清
体裁：五言律诗

乱山来莽莽，高压万重愁。芒砀参差出，河淮破碎流。风烟前代霸，草泽异人游。一抚雍门操，萧条空古邱。
忆真妃
作者：江岸
朝代：清
体裁：词

年来音信全非。倚金扉。宝鼎沉香烟细、袅孤帏。斜竹影。寒梅冷。画楼西。一片清光隐隐、月儿低。
思越人
作者：江岸
朝代：清
体裁：词

昨宵风，今日雨，断送多少春光。零落残花依翠草，飘飖柳带空长。昔年欢笑今年杳，事常变，梦常绕。旧恨新愁何日了？啼莺窗外声巧。
醉春风·清明日自村馆归
作者：江岸
朝代：清
体裁：词

扑面和风暖，过耳流莺啭。落花芳草又清明，怨、怨、怨。野外桃红，故园柳碧，一时春晚。书积香尘满，昼永湘帘卷。枝头杜宇却关情，劝、劝、劝。好景难逢，不如归去，依然庭院。
四月四日叶筠潭黄树斋两鸿胪徐廉峰黄矩卿两太史汪孟慈陈颂南两部曹招同郭羽可中翰潘四农解元共四十二人作江亭展禊之会
作者：江开
朝代：清

风云起万里，会合来皇都。搜剔出英俊，宝贵皆璠瑜。岂似晋永和，人才只一隅。兹亭集文宴，佳日无时无。今朝大欢会，文字犹区区。悠悠百年后，来者非吾徒。去留各无定，后会那可图。既别复相忆，何如立斯须。太行抱京国，佳气浮金铺。邸里接层汉，车马填九衢。茫茫尘雾中，不辨贤与愚。高冈见松桧，浅水生葭蒲。拙哉平生心，樽酒难为娱。
将游岭南寄张晓舲淮上
作者：江开
朝代：清

建业送君淮海郡，扁舟我亦故山阿。门前雪尽流冰响，江上春归细雨多。短褐能交天下士，高才谁爱郢中歌。王孙莫谩弹长铗，南粤风波更若何。
杏花天·谢娘庭院通芳径
作者：江开
朝代：清
体裁：词

谢娘庭院通芳径。四无人、花梢转影。几番心事无凭准。等得青春过尽。秋千下、佳期又近。算毕竟、沉吟未稳。不成又是教人恨。待倩杨花去问。
次和常南陔方伯登慈恩寺塔原韵
作者：江开
朝代：清

高岑久不作，苍茫挂余曛。蹑级继轩举，风雅今尚存。泾渭清浊辨，日月东西奔。终南雪万点，五陵烟一痕。隋唐没瓦砾，安问汉与秦。想其全盛时，陆海何纵横。盖地起宫掖，接天闻歌声。陵谷变易久，孤塔凌苍雯。或仗佛力大，竟与天寿并。时晴村舍密，烟霭暮云屯。朔风送边雁，铃语四角惊。河声日南下，山势欲东倾。巍然镇地轴，所望兹出群。高歌作金石，字字坚长城。
秋兴
作者：江开
朝代：清

呼童涤后圃，乘时种秋菘。岁寒苟可采，厨蔬亦已充。矫情自不适，乐道安所穷。前贤在草泽，亦与常人同。鸡豚散烟社，杯斝呼邻翁。太空舒白云，安知彼所终。
秋兴
作者：江开
朝代：清

太行秋色蓟门烟，不渡桑乾又二年。边帅各筹金货布，司农兼放水衡钱。灾分旱潦民方急，吾纵饥寒事偶然。记得呼鹰盘上谷，夕阳衰草马毛拳。横海楼船异昔时，东南草草定华夷。犬羊不测功如彼，狐鼠难驯咎属谁。一纸书成曾鬼哭，数茎须白有天知。寒镫照雨欹孤枕，铜柱珠崖费梦思。青海传闻画角哀，屯田充国又登台。不教神笔驱鲸鳄，已分穷边老骥騋。李牧防秋坚壁早，祭遵行部雅歌才。祁连九月应飞雪，惆怅西风日几回。开通道路起骅骝，一旦浮沈水上鸥。黄霸未闻重奉诏，李膺何日更同舟。迷离梦寐犹青眼，破败功名易白头。杀贼差强人意思，左迁巴蜀又经秋。且剪青菘作晚蔬，饱看秦火未烧书。卞和白璧沽应待，季子黄金术已疏。燕羽有家留不得，蕉心底事总难舒。吟成独自掀髯笑，富贵浮云过太虚。
秋兴·其一
作者：江开
朝代：清

太行秋色蓟门烟，不渡桑乾又二年。边帅各筹金货布，司农兼放水衡钱。灾分旱潦民方急，吾纵饥寒事偶然。记得呼鹰盘上谷，夕阳衰草马毛拳。
秋兴·其三
作者：江开
朝代：清

青海传闻画角哀，屯田充国又登台。不教神笔驱鲸鳄，已分穷边老骥騋。李牧防秋坚壁早，祭遵行部雅歌才。祁连九月应飞雪，惆怅西风日几回。
秋兴·其二
作者：江开
朝代：清

横海楼船异昔时，东南草草定华夷。犬羊不测功如彼，狐鼠难驯咎属谁。一纸书成曾鬼哭，数茎须白有天知。寒镫照雨欹孤枕，铜柱珠崖费梦思。
秋兴·其五
作者：江开
朝代：清

且剪青菘作晚蔬，饱看秦火未烧书。卞和白璧沽应待，季子黄金术已疏。燕羽有家留不得，蕉心底事总难舒。吟成独自掀髯笑，富贵浮云过太虚。
秋兴·其四
作者：江开
朝代：清

开通道路起骅骝，一旦浮沈水上鸥。黄霸未闻重奉诏，李膺何日更同舟。迷离梦寐犹青眼，破败功名易白头。杀贼差强人意思，左迁巴蜀又经秋。
观明太祖马后遗像
作者：江开
朝代：清

至正四年饥大蝗，独投黄觉依僧房。曾脱袈裟作天子，寂寞御容仍上方。摄山挺秀压江左，楼台金碧殊煇煌。南都阿监避兵火，帝后图像虔收藏。遁迹此间日供奉，石鼎往往焚御香。奇哉灭国自阉宦，此乃忠义为逋亡。我从山僧请像谒，心神肃如登庙堂。僧指一幅曰太祖，帝者姿貌真非常。龙颜河目照楝宇，炯如碧海升朝阳。斑斑黑子炳额际，锐上丰下神轩昂。分明奇骨直贯顶，洪钟想见声扬扬。青笠短衣不敢拜，但见英风飒飒须眉飏。赫若雷霆怒不息，非此不足平八荒。布衣崛起一天下，西汉以本谁颉颃。铁马丛中得圣女，始终内助缘糟糠。仙容广润逊而顺，修眉直立柔能刚。化家为国接正统，后有炎宋前汉唐。赤帝子凭三尺剑，司晨有牝秽德彰。太原起事乱宫掖，雀屏窃窕难赞襄。黄袍真人亦诡谲，莺胶再续无短长。惟兹内外合开创，双悬日月垂明光。宫闱一代最清肃，女箴女诫多顶防。龙种为鱼卒颠覆，万子万孙空惨伤。我朝宽大泽其裔，东楼白马延余庆。孝陵抔土置守卫，松耶柏耶何苍苍。阴雨龙旂见钟阜，丰碑御札刊神场。不然鼎革数百载，诸陵白露犹沧桑。何况真容写尺幅，应作劫灰飞道旁。
赠姚秋士
作者：江开
朝代：清

嗟尔出群才，飘零共酒杯。年来忧患逼，贫到死生猜。虎豹阴岩伏，鱼龙大壑哀。途穷不敢哭，风雨一登台。
送朱常卿归当湖
作者：江开
朝代：清
体裁：七言律诗

蓟门黄叶闪斜晖，瑟瑟秋风雁亦稀。河曲远随帆影折，岱云低傍马头飞。尊前离思归横笛，天外乡愁入捣衣。听唱《骊驹》都是客，如何我只送人归。
送朱常卿归当湖
作者：江开
朝代：清

蓟门黄叶闪斜晖，瑟瑟秋风雁亦稀。河曲远随帆影折，崞低傍马头飞。尊前离思归横笛，天外乡愁入捣衣。听唱《骊驹》都是客，如何我只送人归。
送潘四农解元不第归山阳
作者：江开
朝代：清

重城未忍出，征马亦悲鸣。耿耿丹心结，萧萧白发生。岱云卷归梦，淮水误春耕。知尔原无损，当时自不平。
长堤
作者：江开
朝代：清

长堤烟柳碧如丝，飞絮飞花送客时。莫怨秋风眉黛损，归鸦犹自恋高枝。
挽张之洞联
作者：江德宣
朝代：清
体裁：联

北方硕学以朱纪为先河，惟我公花萼联芳，一弟一兄足千古；令典易名继黄左而媲美，卜此后馨香报德，两湖两粤并三江。
奉题时帆先生溪桥诗思图用覃溪师韵
作者：江德量
朝代：清

水流云在意，同此证初心。选石坐春昼，惜芳穿故林。别惊诗力健，豪忘酒杯深。得句时还读，琅琅和素琴。拈题迩英阁，亲度御毫曾。地回依香案，归迟拥院镫。登台看衮衮，执卷尚兢兢。笑问源头水，生寒可胜冰。
奉题时帆先生溪桥诗思图用覃溪师韵·其一
作者：江德量
朝代：清

水流云在意，同此证初心。选石坐春昼，惜芳穿故林。别惊诗力健，豪忘酒杯深。得句时还读，琅琅和素琴。
奉题时帆先生溪桥诗思图用覃溪师韵·其二
作者：江德量
朝代：清

拈题迩英阁，亲度御毫曾。地回依香案，归迟拥院镫。登台看衮衮，执卷尚兢兢。笑问源头水，生寒可胜冰。
金陵六佳园
作者：江德量
朝代：清

中山池馆碧溪滨，乔木荒凉迹就湮。朱爵已迷巢燕宅，青门并少种瓜人。祇余苔藓滋三径，大半楼台属四邻。更上危亭看落照，钟山东麓锁烟榛。
题黄山始信峰丽田老人琴台
作者：江德量
朝代：清

世间奇境乃有此，云海涛头一峰峙。高削千仞中忽分，隔断尘迹三万里。奥府天开清净门，危桥支石惊心魂。是中止可住仙佛，云连雾断愁猱猿。松花香覆石屏护，翠微深处清音度。空山无人云乱飞，寂寂禅琴几朝暮。君不见，上方僧，倚筇瘦影临青冥。又不见，寒江子，断墨何年蚀风雨。定空禅室独坐处，静与琴台共千古。
寄郭筠仙昆仲
作者：江忠源
朝代：清

翠柏产高冈，百卉无颜色。得一已足珍，双株况挺特。物生固难量，才大天所啬，嗟此独郁葱，吹嘘岂人力。大厦需栋梁，良工终见识。霜雪虽云苦，摧挫实培植。保此后彫心，无为徒郁抑。订交近十载，相见能几霜。京华一相失，各在天一方。昨夜梦见君，携手入我堂。觉来仍万里，残月照我床。吾思齐年中，莫如与子臧。子今既憔悴，我意亦凄凉。凄凉何足惜，但恐鬓毛苍。各理千秋业，努力爱时光。
寄郭筠仙昆仲·其一
作者：江忠源
朝代：清

翠柏产高冈，百卉无颜色。得一已足珍，双株况挺特。物生固难量，才大天所啬，嗟此独郁葱，吹嘘岂人力。大厦需栋梁，良工终见识。霜雪虽云苦，摧挫实培植。保此后彫心，无为徒郁抑。
寄郭筠仙昆仲·其二
作者：江忠源
朝代：清

订交近十载，相见能几霜。京华一相失，各在天一方。昨夜梦见君，携手入我堂。觉来仍万里，残月照我床。吾思齐年中，莫如与子臧。子今既憔悴，我意亦凄凉。凄凉何足惜，但恐鬓毛苍。各理千秋业，努力爱时光。
沅州舟中
作者：江忠源
朝代：清

数载风尘苦，今兹返旧林。那堪双鬓影，又照五溪深。水曲帆徐渡，山高日易沈。滩声已呜咽，莫更听猿吟。
癸丑章门病中感怀
作者：江忠源
朝代：清
体裁：七言律诗

东望三城久未收，又闻鼙鼓入中州。孤城保障吾何敢，大局艰难剧可忧。前席屡思廉李将，中兴谁是岳韩俦？危时多病抱幽愤，差喜甘霖兆有秋。
赠彭暄坞
作者：江忠源
朝代：清

人生如行舟，南北随所牵。桑梓不常值，万里忽相见。嗟我狂且愚，动辄遭世谴。不谓与君交，胶漆同缱绻。君才如干将，凛凛寒芒炫。我独契其深，反复看不变。煌煌帝王都，夥颐走群彦。咄哉两狂士，闭户守孤贱。孤贱何足论，要以道自缮。吾道久堙郁，相期共摩鍊。金非冶不坚，玉非鑨不美。嗟君独何为，遘此销骨毁。奇骨岂能销，天意或可揣。虞卿坐穷愁，著书照青史。范叔非去魏，谁知天下士！古来豪杰人，半自动忍始。穷冬天地寒，霜雪谁处是。松柏孰后彫，蒲柳孰先萎。请君慎自择，庶以蹑前轨。李杜忽已远，风雅委榛荆。嗟君涉末流，欲与狂澜争。向效西昆体，绮语吾不赓。迩来气初壮，笔底韩潮倾。绣肠百怪具，巨细随所鸣。会入明光宫，吮笔赋清平。宁当老风尘，似我蓬蔂行。我诗久不作，荒田聊一耕。愿聆威凤响，莫作寒号声。
赠彭暄坞·其一
作者：江忠源
朝代：清

人生如行舟，南北随所牵。桑梓不常值，万里忽相见。嗟我狂且愚，动辄遭世谴。不谓与君交，胶漆同缱绻。君才如干将，凛凛寒芒炫。我独契其深，反复看不变。煌煌帝王都，夥颐走群彦。咄哉两狂士，闭户守孤贱。孤贱何足论，要以道自缮。吾道久堙郁，相期共摩鍊。
赠彭暄坞·其三
作者：江忠源
朝代：清

李杜忽已远，风雅委榛荆。嗟君涉末流，欲与狂澜争。向效西昆体，绮语吾不赓。迩来气初壮，笔底韩潮倾。绣肠百怪具，巨细随所鸣。会入明光宫，吮笔赋清平。宁当老风尘，似我蓬蔂行。我诗久不作，荒田聊一耕。愿聆威凤响，莫作寒号声。
赠彭暄坞·其二
作者：江忠源
朝代：清

金非冶不坚，玉非鑨不美。嗟君独何为，遘此销骨毁。奇骨岂能销，天意或可揣。虞卿坐穷愁，著书照青史。范叔非去魏，谁知天下士！古来豪杰人，半自动忍始。穷冬天地寒，霜雪谁处是。松柏孰后彫，蒲柳孰先萎。请君慎自择，庶以蹑前轨。
赠曾涤生庶子用东坡除夜赠段屯田韵
作者：江忠源
朝代：清

洞庭渺人间，衡岳矗天半。茫茫高与深，妄测真可叹。先生廊庙珍，宁比白珩玩。延裕下水船，叔夜广陵散。有如大国楚，曹桧谁等伴。才高心转下，吐纳师公旦。叔季俗浇薄，喷饭堪满案。鸴鸠抢榆枋，井底蛙声乱。贤者不可测，无垢躬自盥。几带勒箴铭，韦弦砭急缓。庶几忠恕心，家学参一贯。行当位夔龙，为世起贪懦。春和美阳泽，万物归炉炭。功成湘水上，松竹款山馆。嗟余亦嵚崎，世熊羞冷暖。感君缠绵意，勉歌发笑粲。
黄陵道中与郭筠仙太史同年别
作者：江忠源
朝代：清

我入豫章城，势危如累卵。千钧拌一掷，此生分不免。故人邹与郭，建义集楚产。先后赴重围，吾死获少缓。谁知险方出，逆焰倏西燀。巍巍半壁山，孰使豺虎满。坐令长江险，千里失扃管。赴救既惭迟，周防尤愧晚。艰虞襄汉深，辛苦蕲黄远。死生寄戎马，性命实危浅。郭侯忽告别，临歧重缱绻。道途有荆榛，何乡是夷坦。凉秋风雨多，中夜离愁绾。来生会有期，今生各黾勉。
春雨堂联
作者：江恂
朝代：清
体裁：联

近水楼台开梵宇；平山栏槛倚晴空。
东关门观荷
作者：江承玠
朝代：清
体裁：七言律诗

暖香红雾不教归，碧玉池头入望微。十丈华峰安可即，一枝禁闼自相依。凄波不斗朱颜丽，太液应羞解语肥。向晚凉飔吹雨过，翠盘擎出尽珠玑。
题杲堂诗卷后
作者：江振鸿
朝代：清
体裁：五言律诗

林中唯独坐，偶读杲堂诗。云影在潭底，清光人不知。君今侣方外，我亦识前期。一片秋天月，相逢会有时。
次韵答安遇
作者：江文安
朝代：清

无官有子足忘忧，勉为攀辕且暂留。吴下归期三径待，海东儒效十年收。相看我辈同霜鬓，应使公卿愧黑头。好与曲园谭佚事，铁瓶入地杳难求。
吊监国夫人诗四绝
作者：江日升
朝代：清

欲问天高天不知，千声血泪暗中垂。人间无意心灰甚，明月当空照冷闺。一盏明灯一帖明，傍缠灯影复相连。三朝茶饭尽人事，七尺梁间订后缘。虽然日月有时缺，难算今朝意外愆。自计此身无顿处，甘从地下结良缘。纵有百年亦是死，何如七尺完吾生。此生了却人间愿，南郭楼台北郭茔。
吊监国夫人诗四绝·其一
作者：江日升
朝代：清

欲问天高天不知，千声血泪暗中垂。人间无意心灰甚，明月当空照冷闺。
吊监国夫人诗四绝·其三
作者：江日升
朝代：清

虽然日月有时缺，难算今朝意外愆。自计此身无顿处，甘从地下结良缘。
吊监国夫人诗四绝·其二
作者：江日升
朝代：清

一盏明灯一帖明，傍缠灯影复相连。三朝茶饭尽人事，七尺梁间订后缘。
吊监国夫人诗四绝·其四
作者：江日升
朝代：清

纵有百年亦是死，何如七尺完吾生。此生了却人间愿，南郭楼台北郭茔。
咏沈瑞夫人不从父母归宁命
作者：江日升
朝代：清

南北姻缘岂偶成，死生今日别离情。不从父母归宁赋，愿赋终天一路行。守一曾闻保母言，不因生死离侯门。黄泉旅次暂相彼，公案共完礼至尊。
甲子1744仲冬至台湾诗
作者：江日升
朝代：清

霸气已消王气兴，荒夷图入版图名。升沉有数干戈息，礼乐无私教化行。月冷雄魂应坠泪，史香吊鬼岂虚声。看来世事皆前定，白日寒云不胜情。
舟次澎湖偶成一律
作者：江日升
朝代：清

烟霞荡漾渔人处，已作霸图保障关。退守聚成雄海国，进窥衅隙动华山。百千万士咸空壮，三十六峰险亦闲。南顾将军诚有赖，德流教化迨荒蛮。
评何斌献地图予郑成功
作者：江日升
朝代：清

谁料为将尽，翻然一著奇。深藏出意外，昼夜使人疑。
评何斌遣郭平打探鹿耳门至赤崁城水道
作者：江日升
朝代：清

非关沧海变，多是地脉灵。若不假诸辈，何由入典型。
评厦门之役
作者：江日升
朝代：清

莫讶人民遭难，岂知神佛依然。失意必定如是，地理故致播迁。
评台湾收入版图永为海外文物富饶之邦
作者：江日升
朝代：清

新辟天南海外方，人民安堵不须忙。雨顺风调升平福，一统山河帝祚长。
评郑成功寓兵于农
作者：江日升
朝代：清

征诛当有兵，安韩可无耕。筹画寓农计，开疆千古名。
评郑成功寓兵于农之法
作者：江日升
朝代：清

创业农为本，安军食必先。讲求相寓意，海外有新田。
评郑成功攻台
作者：江日升
朝代：清

舟速因风便，好如箭脱弦。于今又有水，凡事在皇天。
评郑成功率攻赤崁城
作者：江日升
朝代：清

从来在将德，恃险终然宽。曲折百般计，今朝始见难。
赞宁靖王朱术桂与五妃殉节二绝
作者：江日升
朝代：清

天地乾坤无可寄，飘然海国全其身。于今天命诚如此，不负朱家一伟人。四海飘蓬何处栖，厦倾一木总难支。愿留数茎白头发，归见高皇喜有儿。
赞宁靖王朱术桂与五妃殉节二绝·其一
作者：江日升
朝代：清

天地乾坤无可寄，飘然海国全其身。于今天命诚如此，不负朱家一伟人。
赞宁靖王朱术桂与五妃殉节二绝·其二
作者：江日升
朝代：清

四海飘蓬何处栖，厦倾一木总难支。愿留数茎白头发，归见高皇喜有儿。
常王孙种菜歌
作者：江昉
朝代：清

卷绿色芳心，春风吹不碎。故侯五色瓜，王孙一畦菜。王孙本自开平家，运逢百六良可嗟。万事消沈付云水，百年带砺成空华。帝城金粉归何许，山鬼年年哭风雨。金齑玉脍相公家，紫藓苍苔孝陵土。故垒萧萧芦荻秋，石头城上月如钩。路人犹指王孙菜，江水茫茫去不休。
栖灵寺
作者：江昉
朝代：清

好风助帆席，乘流溯沧浪。畅此澹荡怀，焉问去路长。白鸟点空碧，导入云水乡。遥睇林木古，岩壑含青苍。舍舟寻石径，筇竹助幽兴。夕照余寒晖，依微上萝磴。猿鹤无俗情，山水悦真性。寺门俯澄潭，烟际一声磬。
栖灵寺·其一
作者：江昉
朝代：清

好风助帆席，乘流溯沧浪。畅此澹荡怀，焉问去路长。白鸟点空碧，导入云水乡。遥睇林木古，岩壑含青苍。
栖灵寺·其二
作者：江昉
朝代：清

舍舟寻石径，筇竹助幽兴。夕照余寒晖，依微上萝磴。猿鹤无俗情，山水悦真性。寺门俯澄潭，烟际一声磬。
桐江杂诗
作者：江昉
朝代：清

重冈复岭锁烟霞，林静风微鸟不哗。谁道仙源无路入，落红流出涧中花。
何日山中住
作者：江春
朝代：清

何日山中住，山中我旧知。茅堂深竹里，螺径夕阳时。黄蝶穿篱疾，闲云出岫迟。今朝对明镜，愁见发成丝。
登泰山
作者：江春
朝代：清

白云出其下，终古泰山青。到地盘珠馆，扪天叠翠屏。明禋尊岳渎，封禅配云亭。齐鲁峰无数，苍苍入杳冥。直上高无极，横空十八盘。树传秦帝爵，云护汉皇坛。俯瞰东山小，平临北斗寒。遥知沧海上，一气走双丸。
登泰山·其一
作者：江春
朝代：清

白云出其下，终古泰山青。到地盘珠馆，扪天叠翠屏。明禋尊岳渎，封禅配云亭。齐鲁峰无数，苍苍入杳冥。
登泰山·其二
作者：江春
朝代：清

直上高无极，横空十八盘。树传秦帝爵，云护汉皇坛。俯瞰东山小，平临北斗寒。遥知沧海上，一气走双丸。
竹屋
作者：江春
朝代：清

曲廊暗接隐斜阑，数卷闲书一画竿。不是种花先种竹，爱他时作雨声寒。
挽张之洞联
作者：江春霖
朝代：清
体裁：联

想风采于三十年前，老未见公，恐把呈身羞御史；频颠危者四百兆众，死犹忧国，空瞻遗像拜宗臣。
挽高凤歧联
作者：江春霖
朝代：清
体裁：联

相期为一代直臣，赍志以终，太息刘蕡下第；不朽立千秋盛业，愤时有作，尚传长统昌言。
松筠庵联
作者：江春霖
朝代：清
体裁：联

三疏流传，枷锁当年称义士；一官归去，锦衣今日愧先生。
门联
作者：江春霖
朝代：清
体裁：联

园小庾子山，栽花犹幸多余地；世无曹孟德，种菜何须更闭门。
买书限韵
作者：江昱
朝代：清

积书俨足国，生聚富稻蟹。但得万轴藏，何惜千金解。红牙插纵横，青毡坐潇洒。查捡走小胥，编题付阿买。案蟫乾苦勤，漆碗搬笑騃。愿充肩经郎，免作观场矮。携瓻借异本，怀饼钞细楷。恐类春明坊，赁屋钱渐夥。
大禹开山币歌
作者：江昱
朝代：清

开山币自神禹遗，斑驳疑带衡华泥。幕文表役古仅见，随刊想见躬胼胝。此时司空初升石夷野，考代当属虞帝制。九鼎沦亡法物尽，寸铜足宝参敦彝。荆扬贡金错三品，八年帑给先不赀。或言太公始创九府法，得无好事矜赝私。不知泉贝之利肇已久，洪范食货畴衍箕。禹采历山著典籍，读书不到徒多疑。尧舛铸文缅在昔，况值帝终王始风会移。懋迁有无类粟帛，安能交易通毫釐。奏庶艰鲜暨益稷，肯凭威令奔穷黎灵异。或称黄龙应龙助烈焚，亦非一手一足支。将建平成地天绩，区区岂恃公句期。若论为民用民力，后何当逸前何疲。舟车橇？急己溺，伟义非可绳蚩蚩。后世动众急鼛鼓，水衡钱亦专所司。本乎人情乃王道，漫云不距先祇台。摩挲镇日增累欷，姒氏明德遥堪追。圣神所作定有赫，厌火应敌岣嵝碑。川泽山林佩以入，神奸不若纷远离。要之至宝不论用，所贵即物能见德。直为万世作表式，珍重勿替同玄圭。
大禹开山币歌
作者：江昱
朝代：清
体裁：古风

开山币自神禹遗，斑驳疑带衡华泥。幕文表役古仅见，随刊想见躬胼胝。此时司空初升石夷野，考代当属虞帝制。九鼎沦亡法物尽，寸铜足宝参敦彝。荆扬贡金错三品，八年帑给先不赀。或言太公始创九府法，得无好事矜赝私。不知泉贝之利肇已久，洪范食货畴衍箕。禹采历山著典籍，读书不到徒多疑。尧舛铸文缅在昔，况值帝终王始风会移。懋迁有无类粟帛，安能交易通毫釐。奏庶艰鲜暨益稷，肯凭威令奔穷黎灵异。或称黄龙应龙助烈焚，亦非一手一足支。将建平成地天绩，区区岂恃公句期。若论为民用民力，后何当逸前何疲。舟车橇�急己溺，伟义非可绳蚩蚩。后世动众急鼛鼓，水衡钱亦专所司。本乎人情乃王道，漫云不距先祇台。摩挲镇日增累欷，姒氏明德遥堪追。圣神所作定有赫，厌火应敌岣嵝碑。川泽山林佩以入，神奸不若纷远离。要之至宝不论用，所贵即物能见德。直为万世作表式，珍重勿替同玄圭。
大禹开山币歌
作者：江昱
朝代：清

开山币自神禹遗，斑驳疑带衡华泥。幕文表役古仅见，随刊想见躬胼胝。此时司空初升石夷野，考代当属虞帝制。九鼎沦亡法物尽，寸铜足宝参敦彝。荆扬贡金错三品，八年帑给先不赀。或言太公始创九府法，得无好事矜赝私。不知泉贝之利肇已久，洪范食货畴衍箕。禹采历山著典籍，读书不到徒多疑。尧舛铸文缅在昔，况值帝终王始风会移。懋迁有无类粟帛，安能交易通毫釐。奏庶艰鲜暨益稷，肯凭威令奔穷黎灵异。或称黄龙应龙助烈焚，亦非一手一足支。将建平成地天绩，区区岂恃公句期。若论为民用民力，后何当逸前何疲。舟车橇𣞶急己溺，伟义非可绳蚩蚩。后世动众急鼛鼓，水衡钱亦专所司。本乎人情乃王道，漫云不距先祇台。摩挲镇日增累欷，姒氏明德遥堪追。圣神所作定有赫，厌火应敌岣嵝碑。川泽山林佩以入，神奸不若纷远离。要之至宝不论用，所贵即物能见德。直为万世作表式，珍重勿替同玄圭。
正月五日集唐石士柳巷新宅以杨诚斋五日诗印我青鞋第一痕分韵得我字
作者：江昱
朝代：清

居爱柳巷名，不见柳婀娜。应如青白杨，住萧慎何妥。主人频年出，传座喜招我。气和风日闲，生槃乐笑瑳。帘户争春新，瓶梅红欲哆。并州此故乡，家山榜檐左。门临小秦淮，水生促行舸。暂聚聊尽欢，苦吟讥饭颗。
辛未腊月香溪先生为题拥书图次韵奉酬
作者：江昱
朝代：清

拥书不读徒百城，蓄酒不醉以酒名。忍贫远愧古人守，闭门吟出饥鸢声。新诗似嘲困蹇束，是爱非嫉若治秃。囊钱既误书亦荒，尚要空弮入场屋。
过雁落山庄有感寄舍弟衡州
作者：江昱
朝代：清

桐柳萧条门井倾，重来江令不胜情。一家骨肉分微禄，两世松楸托友生。村塾年饥荒短学，疲农病起事冬耕。蓝田纵使他时共，白发应怜弟与兄。
送杨利叔东归
作者：江昶
朝代：清

自慨无交事事非，故人又报动征騑。黄花香后三秋老，红叶声中一棹归。鼙鼓东南民力竭，风尘书剑壮心违。可能借我凌云笔，化作阳戈挽落晖。
登恒春南城楼
作者：江昶荣
朝代：清

城外层峦城上楼，南来有客此勾留。龙潭水浅田园在，猴洞亭高石径幽。扑面凉风疑异候，关心明日是中秋。披荆斩棘非容易，只望贤能百里侯。
逾限被议自蜀旋里留别诸同寅·其三
作者：江昶荣
朝代：清

孤舟江上一帆风，东望沧溟晓日红。褫职几忘科目贵，开怀莫放酒杯空。陶潜归去遭逢异，潘岳閒居感慨同。自笑未能恢壮志，毛生亲老在家中。
逾限被议自蜀旋里留别诸同寅·其二
作者：江昶荣
朝代：清

携手长亭折柳枝，相逢巴蜀忽相离。风尘有债儒冠累，天地无情仕路歧。逾限非关民社事，去官偏遇圣明时。登楼王粲吟怀苦，万里归心托子规。
逾限被议自蜀旋里留别诸同寅·其二
作者：江昶荣
朝代：清

携手长亭折柳枝，相逢巴蜀忽相离。风尘有债儒冠累，天地无情仕路歧。逾限非关民社事，去官偏遇圣明时。登楼王粲吟怀苦，万里归心托子规。孤舟江上一帆风，东望沧溟晓日红。褫职几忘科目贵，开怀莫放酒杯空。陶潜归去遭逢异，潘岳閒居感慨同。自笑未能恢壮志，毛生亲老在家中。空橐难言赎罪愆，浮沉身世总凭天。戎旃从事回闽日，宦海翻波入蜀年。此别亲朋留后约，他时山水认前缘。梁间燕子营巢稳，伫盼归鸿破晓烟。
逾限被议自蜀旋里留别诸同寅·其四
作者：江昶荣
朝代：清

空橐难言赎罪愆，浮沉身世总凭天。戎旃从事回闽日，宦海翻波入蜀年。此别亲朋留后约，他时山水认前缘。梁间燕子营巢稳，伫盼归鸿破晓烟。
逾限被议自蜀旋里留别诸同寅之ㄧ
作者：江昶荣
朝代：清

忽闻姓氏挂弹章，捧檄西来梦不长。廿载功名如画饼，一肩行李剩诗囊。同城作客情难别，干禄荣亲愿未偿。此事何须骚首问，九霄云外色苍苍。
冬夜枕上
作者：江曾圻
朝代：清

宿酲犹未醒，城漏已将残。月色临窗澹，钟声到枕寒。家乡千里道，归去一时难。展转不成寐，披衣问夜阑。
春山
作者：江有兰
朝代：清
体裁：五言律诗

春山有好鸟，唤我到岩前。一片夕阳里，桃花红到天。云堆松下石，风绿竹间泉。采药幽林去，逍遥学散仙。
采石太白楼
作者：江有兰
朝代：清
体裁：七言律诗

青莲一去一千载，开宝而还无此才。今夜长天一杯酒，大江明月待君来。长安不见久流落，蜀道之难良可哀。我亦风尘苦飘泊，蛾眉亭上独徘徊。
山居
作者：江有溶
朝代：清

郊原雨足静蓬扉，许放山林老布衣。地隔市城过客少，尘封笔砚答书稀。棋当敛局知高下，鸟惯窥檐说是非。消受竹篱根处稳，去年春尽尚迟归。青泉白石坐忘机，新整茅庐待燕飞。时事急如春雨下，名心懒似洞云归。才疏寡合身先退，年少能文事已非。安稳何须频握粟，猜嫌不到薜萝衣。
山居·其一
作者：江有溶
朝代：清
体裁：七言律诗

郊原雨足静蓬扉，许放山林老布衣。地隔市城过客少，尘封笔砚答书稀。棋当敛局知高下，鸟惯窥檐说是非。消受竹篱根处稳，去年春尽尚迟归。
山居·其二
作者：江有溶
朝代：清
体裁：七言律诗

青泉白石坐忘机，新整茅庐待燕飞。时事急如春雨下，名心懒似洞云归。才疏寡合身先退，年少能文事已非。安稳何须频握粟，猜嫌不到薜萝衣。
自剑州至苍溪县途中作
作者：江权
朝代：清
体裁：古风

两剑争嶙峋，过此稍夷坦。驿路络山梁，古柏翼长坂。夹道散清影，森森寒欲晚。州城半在山，城下一溪满。涉溪上层峦，欹仄愁偏反。丁宁告仆夫，日高行且缓。言寻招提宿，道路加餐饭。古寺多悲风，林声夜未断。明发望苍溪，朝烟已在眼。
和林金石诗
作者：江标
朝代：清

剥落残碑认短铭，舍人书体出天廷。吾从字画徵旁刻，大《泰山铭》小《孝经》。脱脱已罢巙巙卒，谁是平章至正秋。一记不传名姓在，朔方剩有断碑留。
拟题马厩联
作者：江标
朝代：清
体裁：联

群空冀北；家在江南。
上谷怀古
作者：江椿
朝代：清
体裁：七言律诗

中原无地骋吟怀，驱马今从上谷来。沙草已迷辽后苑，塞云犹护李陵台。天教亡国多尤物，人为降胡惜将才。近日楼兰又传箭，摩挲雄剑且徘徊。
咏司马相如
作者：江椿
朝代：清
体裁：七言绝句

残春直盼到秋初，不见归鸿一纸书。博得黄金先买妾，从来薄幸是相如。
咏陈子昂
作者：江椿
朝代：清
体裁：七言绝句

唐家社稷换周家，请立明堂计总差。上苑牡丹犹傲命，可怜才子不如花。
济南秋感
作者：江椿
朝代：清
体裁：七言律诗

鹊华云树莽苍苍，终古河流一曲黄。海鸟飞残灵气歇，金蚕销尽霸图荒。有人日暮吟梁父，何处秋深吊假王。莫上湖楼更西望，夕阳红处是吾乡。
百字令 其二 客济南，怀稼轩、漱玉各一阕
作者：江椿
朝代：清
体裁：词

易安何处，剩水西桥外，鹊华秋色。柳絮清泉清似镜，曾照西风词客。红藕香残，黄花人瘦，压到檀郎笔。许称同调，除非淮海秦七。惆怅打马窗中，离鸾镜底，冷落元宵节。枉费苕溪渔隐话，千古依然昭雪。宝枕生寒，玉箫凄断，俯仰成陈迹。谁家门巷，秋千空飏霜月。
百字令 客济南，怀稼轩、漱玉各一阕 其一
作者：江椿
朝代：清
体裁：词

浑流东下，恁销磨，南宋稼轩词笔。匹马来游形胜地，犹想从军时节。二圣天涯，九哥江表，汴水都凝血。壮怀孤往，笑他名士如鲫。长恨青兕来归，黄龙未饮，终剩金瓯缺。凭唤红巾和翠袖，难揾英雄悲泣。公以词名，公真不幸，忠愤谁能识。斜阳烟柳，断肠风景犹昔。
离亭燕·留别蕙伶
作者：江椿
朝代：清
体裁：词

芳草萋萋南浦。叫得杜鹃声苦。纵有千条杨柳线，不系片帆双橹。一个蕙心人，知道者般悽楚。卿是六朝风度。侬是六朝家数。鞠部笙歌文苑笔，一样为名耽误。甚日到西泠，同买孤山留住。
行香子二首·其一
作者：江椿
朝代：清
体裁：词

念了新诗，又念新词。向秋风，念到春期。依然不见，梦里人儿。正燕初来，莺乍语，蝶将飞。羞被郎知，却要郎知。怕多才，未识相思。若能参透，个里灵犀。愿为君愁，为君病，为君痴。
行香子二首·其二
作者：江椿
朝代：清
体裁：词

抛下新诗，撇下新词。盼秋河，尚阻星期。芳名两字，长挂心儿。恨月团圆，花并蒂，燕双飞。除却卿知，更有谁知。怕相逢，又惹相思。晚来风急，早放帘犀。莫为侬愁，为侬病，为侬痴。
西湖
作者：江椿
朝代：清
体裁：七言绝句

小青墓上柳条新，苏小坟前春草平。怪道湖名比西子，此湖原为美人生。
踏莎行·花朝泛明湖
作者：江椿
朝代：清
体裁：词

云荡鸥波，风熏蝶路。小楼帘卷天将暮。凭栏不是爱斜阳，家山只在斜阳处。草梦难凭，花期易误。当初不合轻轻去。春来刚道不销魂，沿堤又长销魂树。
挽张之洞联
作者：江毓昌
朝代：清
体裁：联

时局愈艰难，借问苍苍者天，胡为不遗一老；暮年蒙识拔，极目茫茫大地，相知更有几人。
古意
作者：江汝式
朝代：清

裁取吴绫被，褚绵复褚丝。厚薄郎不言，冷暖侬自知。
奉圣山阁
作者：江汝式
朝代：清

有水有山处，高秋一倚阑。树声村店晚，草色野桥寒。破艇游鳞聚，危峰独鸟盘。人家渐镫火，归路更漫漫。
泰陵词
作者：江汝式
朝代：清

汾水秋风起雁尘，无端歌舞泪痕新。玉环谁镂琵琶字，已兆江山属美人。望京楼上按伊凉，秋雨霖铃恨转长。一局残棋悲往事，老臣犹说幞头香。
泰陵词·其一
作者：江汝式
朝代：清

汾水秋风起雁尘，无端歌舞泪痕新。玉环谁镂琵琶字，已兆江山属美人。
泰陵词·其二
作者：江汝式
朝代：清

望京楼上按伊凉，秋雨霖铃恨转长。一局残棋悲往事，老臣犹说幞头香。
雨花台
作者：江汝式
朝代：清

同泰金钱赎帝子，江南好佛生欢喜。云光说法天雨花，缤纷四面飞红紫。吁嗟雨花不雨粟，空使台城鬼夜哭。登台不见讲经人，西风吹澹秋山绿。
过王舍庄宋龙图侍郎张揆隐处有读书堂东坡题额今莫可踪迹矣以诗吊之
作者：江浩然
朝代：清

凭吊悲风几白杨，熙宁逸老旧时庄。碑横古道留残照，人记躬耕说侍郎。有母克成偕隐志，无儿难问读书堂。吟楼更忆韩仓士，一代于鳞亦渺茫。
临江仙·月下看梅
作者：江淑则
朝代：清

一轮月似新磨镜，梅花弄影纵横。夜阑深院暗香生。寻诗临妙境，愿结岁寒盟。莫是姮娥怜玉貌，流连欲画难成。忽听街鼓转残更。幽光无限好，玩久觉风轻。
更漏子·四月十四日五渠观水嬉，是夜微有月色，灯彩甚佳，戏填此阕
作者：江淑则
朝代：清

月朦胧，灯摇曳。掩映画船佳丽。莹酒色，腻花香。轻风送夜凉。呼回棹，人声扰。笛韵临风袅袅。筵乍散，曲初终。闲情笑语中。
柳初新·春柳
作者：江淑则
朝代：清

灞岸骊歌初送别，眉晕翠痕轻碧。丰神袅娜，剧怜飘逸，瞥眼疏疏密密。疑是垂云环列。欲攀枝，离愁难说。三起三眠时节。万千丝、香郊芳陌。鹧鸪唤雨，鸧鹒啼日，画出清明寒食。镇销魂、数声长笛。
浪淘沙·春去
作者：江淑则
朝代：清

病起诵吟肩。新绿连天。一双燕子语春烟，笑问东君归去否，补饯芳筵。荷叶叠青钱。风景堪怜。离情忽被落花牵。满地残红留几点，魂断阑边。
浪淘沙·踏雪
作者：江淑则
朝代：清

一笑步瑶阶。清景殊佳。不曾顾惜凤头鞋。低首凝眸浑不觉，深处偏埋。纤手整金钗。诗兴难排。探梅不必到天涯。自有疏枝庭畔倚，折向萧斋。
贺新郎·和韵答闺友
作者：江淑则
朝代：清

落落深闺里。剩楼头、一轮皎月，是侬知己。自顾此身如倦鸟，栖息枝头垂翅。只披读、离骚销志。不信词人都福薄，看千秋、得意曾能几。伤心处，已无泪。生来无分穷经笥，日销磨、针箱线帖，可知遭际。满院凉烟秋雨后，多少闲愁慵记。嗟荣利、浑如敝屣。天地虽宽罗网密，料人间、独醒谈何易。把万事，付酣醉。
踏莎行·春夜
作者：江淑则
朝代：清

新月娟娟，花阴沉静。夜深独自穿芳径。金铃犬吠悄无人，池塘凉浸春星影。引起诗魂，吟怀谁省。隔林宿鸟枝头警。不教幽梦落银床，莲钩露湿苍苔冷。
将买舟入新安程易田徵君方渡江来夜过话别
作者：江淮
朝代：清

故人如野鹤，烟暝忽飞来。我亦横江去，丹霞半壁开。沧波留断梗，蜡屐更荒台。头白谁相待，孤生笑草莱。
溪行见梅寄所思
作者：江淮
朝代：清

船头坐吹笛，池竹烟始绿。隔水春濛濛，山家酒应熟。苔石醒午醉，松风清夜弦。孤梦吹更远，幽怀多自怜。林梢冻禽窥，墙阴余雪护。思君如春风，日日溪上路。
观风保康
作者：江淮
朝代：清
体裁：五言律诗

邑小徵徭减，山深嚣讼无。闾阎仍旧俗，烟火竞长衢。涧水流城郭，岩峦涌座隅。观风诚可乐，康济是良图。
挽曾国藩联
作者：江清骥
朝代：清
体裁：联

生民拟山海凤麟，应五百年名世，历廿四考中书，正学懋躬行，帝赖其勋高柱石；翊运际风云龙虎，通天地人为儒，立德言功不朽，救时安宇内，公诚无愧补金汤。
一溪
作者：江湜
朝代：清
体裁：古风

一溪摺作数十湾，境在丽水青田间。片云飞下不时雨，两岸绿尽无名山。世无知己且得隐，老犹行路何时闲。可怜篙师亦良苦，急流撑得腰弯弯。
一风
作者：江湜
朝代：清
体裁：古风

一风扑案来，掀我笔下纸。执笔书不成，将谓窗正启。呼僮急下窗，风却在屋里。乱翻满架书，策策声不止。其有零篇飘，已落案之底。拾来镇以物，未镇者又起。时欲执书看，苦劳左手抵。彼风不识字，又岂解书旨。无所为而然，相嬲太无理。吾那与风争，坚坐待其已。
丁步洲惠过寓斋翌日招往小酌赋此为赠
作者：江湜
朝代：清
体裁：古风

自苏下松郡，三日船能回。谁真淡无事，为食鲈鱼来。我来忽期月，日坐残书堆。寓斋绝人至，斋外生寒苔。昨朝偶独出，城北寻池台。因思访君去，胜日相徘徊。多君适来顾，仍邀同酒杯。酒杯吾所喜，况无恶客陪。世方骛声华，士以名为媒。词章等缘饰，酬赠资谐诙。翕然合虚气，于学何裨哉。喜君抱醇德，似此缸面醅。读书不应举，善俗仍多才。以诗择朋友，及我知无猜。凄凄岁华宴，风雪催寒梅。将君作地主，导往佘山隈。
丁步洲招集张啸山张筱峰金朴夫松友芝及筱峰之侄梅生并余为六人席间乞诗为纪
作者：江湜
朝代：清
体裁：古风

啸山博览赅绝学，浩浩江湖吞百渎，供我取资无不足。筱峰和气如阳春，胸中所有非词人，乃其犹子亦绝伦。朴夫挺异书生中，良骥不与凡马同，一鸣惊聚才何雄。松子少年业举子，能薄浮荣嗜文史，期尔他年作佳士。主人丁君斋舍幽，选此嘉客飞觥筹，乞诗于座传风流。而我自是悠悠者，十年独学成能寡，徒能醉倒诗坛下。
七月二十日即事
作者：江湜
朝代：清
体裁：五言律诗

聘妾来空庑，当秋典敝裘。知添身外累，且伴客中愁。老矣心何托，怀哉归未由。江南有思妇，望我正登楼。
七月廿五日同八弟渡江作
作者：江湜
朝代：清
体裁：七言律诗

迟行为去父母国，多难弥知兄弟情。尚喜同舟馀骨肉，却投何处避刀兵。潮来地轴如将动，世乱天心独不惊。到得西兴回首看，杭州一角是愁城。
三绝句·其一
作者：江湜
朝代：清
体裁：七言绝句

空斋饥鼠啮陈编，斗暴声尤搅客眠。犹厌猫来添食口，昨闻石米七千钱。
三绝句·其三
作者：江湜
朝代：清
体裁：七言绝句

主人醉我此华筵，物物评量到酒边。莫笑先生谈口腹，不尝乡味又三年。
三绝句·其二
作者：江湜
朝代：清
体裁：七言绝句

新诗寄我有符翁，并赠朱提愧所蒙。欲送酒家谋一醉，小妻偏说饭箩空。
三言一首为蕙舫题像
作者：江湜
朝代：清
体裁：古风

系何人，貌恂恂。丰者颊，清者神。微有须，于风尘。我识之，为汪君。产大邦，吴都人。我吴都，五湖滨。水涵秀，钟人文。汉唐来，日有闻。大都会，百物臻。书成囿，文通津。翰墨多，如米薪。耳目学，不待勤。有负贩，玉雪身。入他邦，犹搢绅。况君家，遗清芬。既数传，而君承。君学书，欧阳询。一钩画，如锤银。遂橐笔，游峨岷。浣花溪，拜少陵。入蜀后，句亦新。囊中诗，不疗贫。偶买官，来八闽。闽非蜀，俗不醇。君虽官，气不伸。漳之州，潮州邻。人文荒，穷海濆。飓母风，瘴花春。苦卑湿，冬生蚊。巡检司，与民亲。听蛮语，纷摇唇。半人兽，猩为群。破廨夕，虫扑灯。谁与语，惟颦呻。为君思，愁是真。盍不去，归吴门。望吴门，涕泗频。我同乡，忍再云。
三韵三首·其一
作者：江湜
朝代：清
体裁：古风

士生不逢时，犹以耕自给。宾馆非园田，乃欲课岁入。怅望古清修，邈矣难相及。
三韵三首·其一
作者：江湜
朝代：清
体裁：古风

鲁儒抱周书，沛吏读秦律。周秦不同风，汉祖用其一。我欲问蒙恬，果为谁造笔。
三韵三首·其三
作者：江湜
朝代：清
体裁：古风

海外有十洲，一洲凡几岛。后世舟航通，瀛寰作孔道。我欲笑张骞，汉时见闻少。
三韵三首·其三
作者：江湜
朝代：清
体裁：古风

著书代立功，自胜亦有术。谁谓我颛愚，不作犹当述。传远视精神，方待他年笔。
三韵三首·其二
作者：江湜
朝代：清
体裁：古风

出门重出门，还归作孤士。相识屠沽儿，或依夸毗子。不见振奇人，今抱虚生耻。
三韵三首·其二
作者：江湜
朝代：清
体裁：古风

管仲能富国，刘晏能饷军。苟非二子才，诚不如盗臣。我欲赦阳货，窃玉非病民。
上元月夜访梁礼堂作
作者：江湜
朝代：清
体裁：七言律诗

悲怀遇节感难胜，合避欢场觅旧朋。故里荒烟同此夕，君家明月好于灯。客来人与书争座，话久归如路蹋冰。只算馀生为太乙，照他刘向记吾曾。
上杭道中投驿舍避雨
作者：江湜
朝代：清
体裁：七言律诗

山雨横驱风入松，疾行偏与雨先逢。天流云气吞孤日，谷应雷声撼别峰。投避客舆人蠢蠢，骇崩驿屋势汹汹。先生狂欲索高屐，走向灵湫看斗龙。
上滩二首·其一
作者：江湜
朝代：清
体裁：五言律诗

怒水纷搏石，危樯侧上滩。进牵千斛重，争险一篙难。蛟鳄侦人出，心魂作梦看。十年凡几过，为谢旧烟峦。
上滩二首·其二
作者：江湜
朝代：清
体裁：五言律诗

山势依船转，滩声复我迎。冲波同遏敌，穿石抵偷营。险出江湖外，愁兼风雨生。平澜荡柔橹，好忆故乡行。
下吴山小憩四宜亭亭中有丐者独坐作诗赠之又一首代丐者答·其一
作者：江湜
朝代：清
体裁：七言绝句

羡君坐卧总青山，消受山亭一味闲。同是乞儿身分好，不随流辈到墦间。
下吴山小憩四宜亭亭中有丐者独坐作诗赠之又一首代丐者答·其二
作者：江湜
朝代：清
体裁：七言绝句

乞食还须不出山，出山一步即墦间。四宜亭上君看取，山色湖光处处闲。
不寐
作者：江湜
朝代：清
体裁：古风

黠鼠案上来，饮砚尽我墨。灯暗看不到，睡耳已先得。起视此何时，夜长未有极。隙月一寸光，不烛半庭黑。虫吟识秋苦，星流想风疾。江树栖神灵，荒禽摄人魄。一坐不再眠，伴愁到明月。
与八弟小别二首·其一
作者：江湜
朝代：清
体裁：五言律诗

汝兄隔烽火，消息几时来。复与汝为别，能毋情益哀。两年同涕泪，九死历凶灾。忽此城门阻，乡心各自回。
与八弟小别二首·其二
作者：江湜
朝代：清
体裁：五言律诗

携手归何处，殊方且寄身。联床亦惨戚，歧路更悲辛。话只期相见，情难对好春。读书经难后，应虑损精神。
与彭表丈书言三吴水利复呈一诗
作者：江湜
朝代：清
体裁：七言律诗

天回日月转时机，使节方归谒帝扉。新政欣逢今上圣，故乡犹困隔年饥。知公素抱惟民物，听我狂言果是非。亦欲因亲说贫况，区区恐被昔人讥。
与李小湖刘春轩纵谈
作者：江湜
朝代：清
体裁：七言绝句

狂生常苦不知机，世事何尝定是非。烂尽胸中时务策，对君还有泪沾衣。
与琴斋丈谈次有作即赠
作者：江湜
朝代：清
体裁：七言律诗

便叨当贵博谁欢，只要还乡把钓竿。岂有皋鱼方泣血，却同贡禹庆弹冠。多情老友深相念，随遇馀生总可安。应是先生能信我，向来本不畏饥寒。
丛树
作者：江湜
朝代：清
体裁：五言律诗

云开仍漏日，丛树独清阴。深入逢秋气，久留无倦心。山当人对立，蝉续鸟微吟。傍有幽居者，非樵不到林。
中秋后对月有作
作者：江湜
朝代：清
体裁：七言律诗

客心炯炯对穷秋，说与青天月也愁。骨肉情多空入梦，乱离咏尽罢登楼。不知身得归何日，且譬生来居此州。月若有情应许我，他年只照故乡游。
临平道中
作者：江湜
朝代：清
体裁：五言律诗

西风吹晓晴，一棹到临平。水市菱初老，霜畦麦又生。来因迎使节，默自动乡情。便唱渔歌去，毋兼吏隐名。
临行羁事不果得归
作者：江湜
朝代：清
体裁：七言绝句

结伴还乡计已成，今朝却自送人行。归心付与渊溪水，为我西流向浦城。
为人作书聊短述
作者：江湜
朝代：清
体裁：五言律诗

一生名一艺，为计不如休。但觉闲难遣，聊将心与游。身无当世用，手且应人求。正勿深期我，云非墨客流。
为人题松菊图
作者：江湜
朝代：清
体裁：七言律诗

不扶自直松多节，得气虽迟菊有芳。松菊生来各天性，丹青写出共秋光。我愁破宅成荒径，心喜贞姿到草堂。题就卷还应叹息，何年拓地种成行。
为古剑子题画
作者：江湜
朝代：清
体裁：古风

云林自题江南春，词旨修洁如其人。衡山作图百年后，丹青欲与诗争新。定知生长吴山曲，笔下馀姿奋天绿。吴侬好事竞收藏，精品遥怜祇一幅。吾友刘君衡山俦，哦诗读画副本留。顾君学刘再模写，一图三本争风流。江南土俗六朝地，画阁朱阑斗佳丽。春来景物更纤秾，下笔应愁壮夫气。三君自是出尘士，前望倪迂共仰止。肯回逸笔写妍图，着纸春光各如此。人生艺事安可无，藉耗壮志真良图。当前消遣后陈迹，古今作者何精粗。
为雪樵丈咏冠
作者：江湜
朝代：清
体裁：五言律诗

输人弹得好，挂去太无端。身计漫为吏，儒名并误冠。绝缨禁几笑，簪笔是何官。尚喜头皮在，留将共岁寒。
乌石山石上有朱子淳熙癸卯题名时朱子年五十四论孟集注成七年矣
作者：江湜
朝代：清
体裁：七言律诗

城中人死复人生，城亦频经筑复倾。阅世无如山石寿，留题犹见昔贤情。此身易老须闻道，在俗何心更要名。五十四年吾且近，直愁独学坐无成。
乙卯秋日艮山有一诗寄我闽中诗未寄达今日于遗稿中见之洒泪作同韵一首寄焚灵右以呈冥鉴
作者：江湜
朝代：清
体裁：古风

我有翻江倒海之清泪，哭君欲使黄泉知。更倾馀滴磨墨汁，写亿万本招魂词。引君精灵来梦寐，化我气质绝瑕疵。坐怀此意读遗稿，正见寄我闽中诗。诗词婉笃亟相勉，鞭策庸懦真吾师。此诗此心合报答，敢以生死忘交期。我今行年正四十，玩愒已到无闻时。出惊世变身有累，入忧亲老家无赀。卑官意在营一饱，磨尽志气同蚩蚩。平生到此丛百愧，况忧陷溺兼尘羁。朅来湖山清绝地，却牵愁绪如乱丝。文人结习好吟讽，玩物丧志责莫辞。感君遗语方寻思，百年飘瞥如飙驰。欲追来者悱愤迟，小人之归贤人嗤，我心悲矣谁知之。呜呼我有翻江倒海之清泪，而陈词哽咽徒如斯。
九日
作者：江湜
朝代：清
体裁：七言律诗

菊花为我不成妍，独立疏林夕照边。老矣一身无故里，凄然九日又今年。登高便有偏安地，与贼如何共戴天。欲助西风为肃杀，横戈直到葑门前。
九日城外同顾洁
作者：江湜
朝代：清
体裁：古风

日隐诈将雨，屡顿客游兴。相携出闉阇，天色见䒌靘。平壤多蔽亏，山现一角剩。夕阳弄苍翠，明灭半不定。悠然与目谋，偶得无可赠。野路有剧旁，辨误要指證。颓垣覆脱叶，野菊花初孕。不记谁家园，踏草自成径。嗟我二三子，脱略颇相称。相挈行且谈，路尽言未罄。谁欤逐佳游，吾游亦差胜。
九日游灵隐上至韬光作同王桐孙
作者：江湜
朝代：清
体裁：古风

辕门趋早鼓，可笑虮虱官。惟思入山游，暂脱忧辱端。今朝重九日，城外开晴峦。自晨访灵隐，石路行盘盘。笋香出茅店，小歇加野餐。山门入见山，环翠如龙蟠。灵区天所辟，谁作人境看。峰奇石有窍，泉冷水不湍。眺听耳目间，忽彻心与肝。忘形而得趣，佳处逢阑干。同来有俊侣，肯追无情欢。劝我更举足，仰穿竹万竿。韬光竹杪上，一览天海宽。钟声亦上闻，振下木叶乾。却俯灵隐寺，殿脊若马鞍。此来作重阳，有客同壮观。百年敝几屐，会将游汗漫。无为下山去，世虑重相干。
九日言怀
作者：江湜
朝代：清
体裁：五言律诗

十年悲短计，万绪逼良辰。青鬓无成事，黄花欲笑人。世缘贫更拙，交谊贱时真。岁晚衣棉薄，殷勤愧老亲。
九重一首
作者：江湜
朝代：清
体裁：七言律诗

九重侧席诏求贤，直为时艰岂偶然。但使在廷收国士，未须普海广生员。人才与道为消长，政府何年一事权。忽为古人悲不遇，中兴五论至今传。
习僻
作者：江湜
朝代：清
体裁：古风

习僻不言非，喜能遂疏懒。世隋日见遗，庶几渐萧散。渊明欣独酌，文举喜客满。冈饮各殊致，经急而韦缓。我性颇近陶，秉气谐者罕。菭径灭行迹，荆扉谢客款。岂不实孤寂，苟同性所短。时还理残帙，一坐忘栉盥。清风偶相寻，乐此无情伴。披褐自晏如，故衣有新暖。
书意
作者：江湜
朝代：清
体裁：七言律诗

一年动走数千里，孤士翻随十九人。在俗声华心已死，逢时文字笔无神。武夷道院真前路，京洛佳游待后身。弱弟亦知情事苦，书来不问客中春。
书感
作者：江湜
朝代：清
体裁：七言律诗

此日何堪更说贫，被君疑我欲干人。正惟清夜常知耻，颇怪时情不识真。残岁寡欢容独卧，合家回暖有来春。请看冻死陈无已，可要孤裘借所亲。
书箧
作者：江湜
朝代：清
体裁：七言律诗

学术短长我自知，客中书箧是吾师。随身幸有三千卷，暇日愁无十二时。忆昔家居披史籍，曾编政论洞机宜。到今心老甘无用，铁锁藤缄从所之。
买舟行赠陈芗荪
作者：江湜
朝代：清
体裁：古风

莫道新交不如故，我与陈君交不素。今朝来赠买舟钱，知我将行皖江路。江路迢迢天一方，囊空咫尺滞家乡。君情为我作舟楫，江水君情知孰长。去秋将赴金陵道，屠子为予买舟早。屠子陈君岁岁逢，此生甘就征涂老。君不见薄俗交游空是名，穷来意气孰相倾。杜陵集里称孙宰，亦感艰难一日情。
二弟来至寓斋夜谈有作
作者：江湜
朝代：清
体裁：七言律诗

薄宦经年客思稠，喜凭灯火话苏州。弟兄且住三间屋，风雨同听一夜秋。入世谁知温饱味，在官又任古今愁。何时及尔躬耕去，只狎农夫只饭牛。
二月十二日在营务处作
作者：江湜
朝代：清
体裁：七言律诗

二月寒无一日晴，天将杀气薄春城。风吹夜雨止还作，客治军书愁到明。民力尽供官里用，将才偏在贼中生。忧时事事堪流涕，会见东南地尽倾。
云庄书院为先儒刘云庄先生祠宇于堂中匆匆一饭而去作二诗·其一
作者：江湜
朝代：清
体裁：五言绝句

建州白米饭，一碗犹吃得。欲附朱子门，怅望情何极。
云庄书院为先儒刘云庄先生祠宇于堂中匆匆一饭而去作二诗·其二
作者：江湜
朝代：清
体裁：五言绝句

庆元党禁开，儒业今复休。我持独学意，且愿名山游。
云栖
作者：江湜
朝代：清
体裁：古风

云栖古道场，深藏在竹坞。明时沈秀才，实作开山祖。自从达摩来，禅学遍中土。衍为南北宗，语录佛所吐。莲池后千年，不傍众禅户。念佛即證佛，创论无前古。其教遂大行，千里走愚瞽。缅彼英特人，不为儒所腐。逃儒而入释，犹为彼教主。愧我久迷方，甘与俗人伍。稽首礼真塔，悲泣动肝腑。日落宿僧房，不眠听法鼓。
五君咏 其一 溧阳尉孟郊
作者：江湜
朝代：清
体裁：古风

东野动惊俗，逸足谢羁鞚。牢骚古性情，入世将奚用。徘徊投金濑，行吟甘夺俸。平生耿介心，交韩非攀凤。
五君咏 其三 玉川子卢仝
作者：江湜
朝代：清
体裁：古风

玉川性冷傲，羞作诸侯宾。闭门洛城里，俯仰足苦辛。我读月蚀诗，忠勇揖其生。莫将嗜茶癖，所配张又新。
五君咏 其二 长江主簿贾岛
作者：江湜
朝代：清
体裁：古风

浪仙善苦吟，孤唱起范阳。逢著韩退之，既溺终须攘。骑驴并州春，十年怀故乡。薄宦足羁愁，所得惟篇章。
五君咏 其五 方山尉温庭筠
作者：江湜
朝代：清
体裁：古风

飞卿事狂游，气迈才更俊。颇似杜樊川，脱略遗细行。不为一第荣，桎梏情与性。词华终足怜，狎邪斯为病。
五君咏 其四 奉礼太常李贺
作者：江湜
朝代：清
体裁：古风

长吉奇而厄，狭路局神步。当年举进士，已集一时妒。说彼天无情，天岂不复怒。谁传白玉楼，常贻后来误。
五塔
作者：江湜
朝代：清
体裁：古风

温州城外有五塔，其二并立江中央。其三各据一山顶，远望总如春笋长。我舟前行一十里，看塔如笋拔地起。路行一里高一尺，十尺之笋成竹矣。塔长如竹已近城，五塔排立如相迎。明朝出城复我送，嗟尔五塔何多情。塔自多情我自愁，频年来往几时休。梦中故里虎邱塔，亦自临流引客舟。
五月二十日生一女
作者：江湜
朝代：清
体裁：七言律诗

中年心迹两沉沦，只望生儿救晚贫。得女他时翻是累，今生何事更如人。直愁诗卷无藏处，莫论饥驱不贷身。一段凄凉客中意，封书还去恼衰亲。
五月十一日有纪
作者：江湜
朝代：清
体裁：七言绝句

自疑结习已全忘，睡足荒村一夜长。重被晓光催入梦，古人托我订文章。
亡友熊苏林旧居青浦郭外昔年舟过其门必留宿夜谈今迷其处并令弟亦他徙未晤怆怀有作二首·其二
作者：江湜
朝代：清
体裁：五言律诗

焚君诗是贼，语谶若先成。一句劳心记，终身哭友生。茫茫今日棹，齾齾旧时城。精爽如还在，知余又此行。
京寓二首·其一
作者：江湜
朝代：清
体裁：五言律诗

无可论怀抱，营赀买小官。贱难藏我拙，贫易尽人欢。岂便求闻达，方愁变肺肝。帝城春满眼，忽忽未能看。
京寓二首·其二
作者：江湜
朝代：清
体裁：五言律诗

有甚折腰者，如今亦不辞。最穷遭世眼，馀辱逮吾诗。待得钱塘到，行逢八月时。观潮候槎客，沧海渺相思。
人去
作者：江湜
朝代：清
体裁：七言律诗

犹听砧敲约臂金，浣衣人去水深深。且看背后何所见，只在村中不可寻。客路有情原浪掷，诗人无赖且偷吟。岂知家里缟綦在，方忆征夫此夜心。
仆去
作者：江湜
朝代：清
体裁：五言绝句

仆去秋山外，山中我尚留。归心无远路，先汝到苏州。
他乡
作者：江湜
朝代：清
体裁：五言律诗

等是填沟壑，他乡与故乡。居夷从道废，为客历年长。天固难相问，生应是不祥。少时有怀抱，此日莫思量。
仙霞关
作者：江湜
朝代：清
体裁：古风

乱山戴而高，势将天宇塞。坤灵欲何为，作此界闽浙。艰哉史浩功，甃道取盘折。三百六十步，梯高转深密。遂成形势雄，山关瞰崷崒。隘堪井陉比，险与剑门匹。炮台嵌岩坳，尤足备仓卒。往者戡凶藩，据此事剿截。狄青夺昆崙，等是计勇决。山贼今复起，路有摆塘卒。卡房及碉楼，分段稍修列。维险常需人，非人险徒设。岳州负湖山，贼来官早逸。九江镇疆臣，严兵拥旌节。又阅弃其师，开门敌入室。吁嗟彼何心，疑与贼为一。洵是任非人，岩疆亦覆辙。为我语营官，及时激勇烈。
仙霞岭二首·其一
作者：江湜
朝代：清
体裁：五言律诗

今日仙霞岭，阴晴上下分。入天穿雾雨，随地化烟云。竹色昏如梦，泉声咽不闻。数峰何处碧，无意送江君。
仙霞岭二首·其二
作者：江湜
朝代：清
体裁：五言律诗

到岭俯开豁，山关早放行。连冈初过雨，别岫本来晴。竹涧参差屋，云坡高下耕。回头看峻险，几度旧游情。
以建溪茶贻汪六表丈
作者：江湜
朝代：清
体裁：古风

武夷山高凌紫霞，颢气入石生精华，岩壁自产仙人茶。世人何年高采得，种作溪毛可论值，臭味稍殊犹一德。客归四月舟沿溪，新香笼取供轻赍，到家始肯开封题。先生啜此心益妙，梦游九曲逐幽好，闻葛长庚一声啸。
以近诗呈雪樵丈承见示以为三峡猿声听之头白以小诗奉答
作者：江湜
朝代：清
体裁：七言绝句

巴东三峡万山内，夜有猿声似我诗。君不并听遥揣合，一般哀到断肠时。
伏枕口占
作者：江湜
朝代：清
体裁：五言律诗

低户炎云度，空庭暑气流。仍婴隔日疟，又近一年秋。贫病交催老，风尘益倦游。西湖旬日别，身欲梦为鸥。
侧溪舟次
作者：江湜
朝代：清
体裁：七言律诗

昨日暄妍今苦寒，夜来微雪在林端。山添草色春还浅，江落潮痕水自宽。岂有筋骸供吏局，直无粗粝许儒冠。劳生又著新诗稿，他日凭谁论世看。
侯树人先生近疾奉呈一诗
作者：江湜
朝代：清
体裁：七言律诗

六十老翁何所求，独怀忠荩轸时忧。神明运物原无疾，风露宣劳易感秋。倦仆呼来供茗事，乱书移近到床头。如公犹是寒儒耳，尽许寒儒话客愁。
倒次前韵聊用书意
作者：江湜
朝代：清
体裁：古风

操莽并嗜东海鳆，应愧齐民无半菽。寒儒一饱差可安，但与马群分苜蓿。昔者更闻闵仲叔，羞以猪肝累口腹。观其所养见性真，刻骨自治乃尔酷。由来味道得宿饱，更要防情若新沐。我生学道战差胜，诚得躬耕百亩足。故乡霜降粳稻熟，邻舍酒堈清复浊。阿弟书来苦劝归，屡道秋风捲茅屋。今年尘䡮殊未停，辗尽青山走历碌。待生春水买归船，免望高云惭羽族。
停舆偶成三韵
作者：江湜
朝代：清
体裁：古风

瓜蔓凌檐悬两瓜，瓜棚下有豆开花。野人当户看秋实，行客停舆感岁华。吾洵不如老圃甚，樊迟为计似非差。
偶书
作者：江湜
朝代：清
体裁：七言绝句

岂徒富贵有穷期，便此奇穷能几时。想到百年同尽日，又劳手录一编诗。
偶书二首·其一
作者：江湜
朝代：清
体裁：古风

某氏一家督，自诩善持筹。不分异子姓，惟任老苍头。凡事有成规，记注牛毛稠。辗转困牵挛，关白到膏油。虽率众臧获，举动无专谋。委任既太轻，责效难独优。窃恐外侮至，无能为分忧。呜呼一家权，岂可一人收。但求主威伸，亦思孤立否。古称善御马，非在羁络周。苟能揽其辔，奚患倾吾辀。
偶书二首·其二
作者：江湜
朝代：清
体裁：古风

獭多终乱鱼，鹰多必戕鸟。食于民者多，曷由民不扰。未能澄其源，化以不贪宝。庶几塞其流，沙汰使加少。既多权日分，牵掣愈不了。因之形迹间，规避益加巧。上下相欺凌，百弊不可考。于政既无益，于民日凋耗。中医不服药，此语通治道。
偶作归计友人作诗见送口占为别
作者：江湜
朝代：清
体裁：古风

君家彭蠡右，我家震泽边。相逢冶南地，聚首馀一年。一年乐新知，会当小别时。我归吃杨梅，君留啖荔支。荔支风味好，君作新诗道。他日重来游，从君问诗稿。
偶成
作者：江湜
朝代：清
体裁：五言律诗

又援筹饷例，薄具献芹心。贫乏那谋此，亲交许赠金。人原随俗易，迹似爱官深。志趣何寥落，方从物外寻。
偶成
作者：江湜
朝代：清
体裁：古风

归云泊山隙，斜月睨林端。日落江气白，层阴生夜寒。老农望昏至，憩晚有馀欢。物役得暂息，闲策亦云安。頫仰足清澈，颇无忧思攒。物轻虑乃澹，道胜情不干。人心戚索莫，尘动实所拚。嗟予抱微尚，谫陋聊自完。陶公百首诗，避俗还独看。
偶成
作者：江湜
朝代：清
体裁：古风

秋晚日光薄，流云时堕地。庭蕉几叶阴，掩冉上阶砌。索索意欲阑，沉沉门昼闭。海风吹雨来，市声落檐际。
偶成一首用王荆公体
作者：江湜
朝代：清
体裁：五言律诗

不如为老圃，士欲托诸侯。未许吾将仕，方疑子好游。绝粮从者病，失屦馆人求。身若乘桴得，教从上下流。
偶题一绝句
作者：江湜
朝代：清
体裁：七言绝句

有人目我作书痴，或是君痴未可知。痴与不痴奚足挍，古人多有见诬时。
偶饮大醉戏为四诗解嘲·其一
作者：江湜
朝代：清
体裁：七言绝句

涪翁饮酒不尽味，苏二秖将蕉叶斟。中天坡谷宾朋广，与欢伯交皆未深。
偶饮大醉戏为四诗解嘲·其三
作者：江湜
朝代：清
体裁：七言绝句

地有酒泉酒有星，同流天地独刘伶。客中我却十杯䤉，那得妇人言是听。
偶饮大醉戏为四诗解嘲·其二
作者：江湜
朝代：清
体裁：七言绝句

百觚千钟始圣贤，杜陵八友饮而仙。安能以腹为酒器，匹若瓦瓶盛石泉。
偶饮大醉戏为四诗解嘲·其四
作者：江湜
朝代：清
体裁：七言绝句

已遣喉咙为滑稽，难教肠胃作鸱夷。明朝茗碗解酲后，当和柴桑止酒诗。
僮言
作者：江湜
朝代：清
体裁：古风

有僮从我来，今朝告我去。问汝去何方，曰寻吃饭处。典我衣与裳，犹可七日粮。更为五日留，于汝亦不伤。答言身作仆，原是逐口腹。从主杭州来，百饭百不肉。不肉还是可，不饭愁杀我。欲去那复留，坐待不举火。况主官太卑，直同舆与儓。舆儓复役我，岂非欺我哉。他官作计全，挟赀累万千。以母钱为官，自可招子钱。主今空两手，饿来却张口。除是吸西湖，西风吸得否。何路不稍宽，必做虱样官。冬衣既典尽，冬至方严寒。僮言一何直，主人重叹息。彼以饥故逃，我饥逃不得。
儿时同里塾有昆山陈生者不见二十年矣遇之感怀有作二首·其一
作者：江湜
朝代：清
体裁：五言律诗

恕我不君识，惊君突有髭。因缘成面友，续梦到儿时。雨坏旧书屋，坟藏老塾师。当年三传熟，强半亦忘之。
儿时同里塾有昆山陈生者不见二十年矣遇之感怀有作二首·其二
作者：江湜
朝代：清
体裁：五言律诗

君壮吾岂少，蹉跎及盛年。文章难济世，时义迫耕田。早负为儿志，犹凭造物天。此怀君合笑，心折夜灯前。
元日
作者：江湜
朝代：清
体裁：七言律诗

回头四十七年春，百感苍茫集此辰。暮景已斜何志业，青云不见但风尘。纵然天地虚生我，岂合文章再让人。一树梅花篱落外，冲寒须信有精神。
元日兰溪舟中二首·其一
作者：江湜
朝代：清
体裁：五言律诗

隔岁愁还在，兰溪欲笑人。半生从逝水，一棹又新春。草岸风光活，烟山雨色匀。孤舟天地内，敢说不容身。
元日兰溪舟中二首·其二
作者：江湜
朝代：清
体裁：五言律诗

一仆从旁侍，新年有怨嗟。人情何异我，客路总思家。白发愁生事，青蛾感岁华。遥知阿福长，亦解忆天涯。
元日题两绝句·其一
作者：江湜
朝代：清
体裁：七言绝句

回头三十七元日，愁看风尘忆太平。欲叩苍茫真宰意，将何世局着微生。
元日题两绝句·其二
作者：江湜
朝代：清
体裁：七言绝句

苦恨金陵形势强，贼来逃死更披猖。江南半壁皇朝地，游子三年望故乡。
元洁失女戏为作诗二首·其一
作者：江湜
朝代：清
体裁：七言绝句

想见扶床三尺长，将笄忽殒比中殇。江干黄竹应饶笑，免与杨家作嫁箱。
元洁失女戏为作诗二首·其二
作者：江湜
朝代：清
体裁：七言绝句

上口毛诗熟几篇，非男也得阿翁怜。今看嫁与东风去，可怪陪门用纸钱。
元洁失女戏为作诗二首平湖杨二酉以装潢为业为小诗往往可诵近欲舍业为举子之学予惧其害于诗也作二诗示之·其一
作者：江湜
朝代：清
体裁：七言绝句

潢匠纷纷汝独贤，艺成身到士流前。有功翰墨好论直，不攫人间造孽钱。
入世
作者：江湜
朝代：清
体裁：七言律诗

入世奚能不乱群，随人食宿且欣欣。气机方却神巫相，道德仍防下士闻。他日心情期入海，少年志气漫凌云。朝来削牍酬亲故，除是寒暄亦未云。
入城投逆旅即昔年朱述之先生寓庐乱后曾招同宿者
作者：江湜
朝代：清
体裁：五言律诗

数椽劫火后，独有再来因。适此寄行李，当年谁主宾。室存题壁字，世少读书人。夜雨催愁绝，苍凉百感新。
八弟梦亡妹作诗见寄后三日亦梦见之泣而继作三首·其一
作者：江湜
朝代：清
体裁：七言律诗

若归甫里死应甘，得哭严家水一潭。可叹娘惟怜着我，谁知女实孝于男。机边受教从容甚，泉下随行侍奉谙。为报阿兄犹视息，人间哀惨正难堪。
八弟梦亡妹作诗见寄后三日亦梦见之泣而继作三首·其三
作者：江湜
朝代：清
体裁：七言律诗

果然昨梦见相寻，疑是为神得远临。月在故乡寒汝骨，魂来异域鉴余心。不知环佩归何处，欲问庭帏醒至今。天地无穷吾即老，知将幽恨谱瑶琴。
八弟梦亡妹作诗见寄后三日亦梦见之泣而继作三首·其二
作者：江湜
朝代：清
体裁：七言律诗

臆昔归家看汝笄，出门时小尚提携。渐能学母穿针绣，并解求兄染翰题。乱日曹娥谁庙者，客中楚些渺魂兮。也应今夕来吾梦，引见慈颜境不迷。
八弟自福安至始与二弟六弟相见同集灯下写此示之
作者：江湜
朝代：清
体裁：古风

弟兄乱后聚而喜，喜即是悲悲不已。泪眼看灯晕正红，照我四人如梦里。昔年离散亦如梦，谁料天涯生再共。四人此时犹一人，并得四心成一痛。浚弟早衰浩弟羸，侵寻羸者又将衰。独汝行年未三十，待得时平能有为。江南诸将方攻贼，战伐秋来断消息。不知何日克苏州，收个空城计也得。朔风萧萧夜气凉，旅魂最苦关山长。馀生无复四方志，但取生时还故乡。
八月十五夜永嘉县席上呈陈子馀
作者：江湜
朝代：清
体裁：七言律诗

一岁中秋即日过，却思去岁涕滂沱。境同隔世惟身在，醉更伤怀奈酒何。乱后交情君独厚，客中生趣我无多。明朝远上江心寺，目极家乡渺渺波。
八月十四日舟中题
作者：江湜
朝代：清
体裁：五言律诗

归途仍是客，生日又思亲。极望天边眼，遥惭牖下人。患应缘识字，晚乃慕垂纶。一片相迎月，还家合照贫。
八月十四日题
作者：江湜
朝代：清
体裁：六言诗

燮燮凉风满林，重逢海国秋深。三十年前呱泣，二千里外归心。
六弟受书未竟潘功甫先生招往馆斋借读寄二诗勖之·其一
作者：江湜
朝代：清
体裁：七言律诗

经术平生负本师，少年不殖壮何知。近闻弱弟能劬学，更喜诸贤足取资。折墅宜循管子训，涂窗休逐小儿嬉。他时文体模官样，还戒迂兄掸怪奇。
六弟受书未竟潘功甫先生招往馆斋借读寄二诗勖之·其二
作者：江湜
朝代：清
体裁：七言律诗

菩提坊里维摩老，猎德陶仁卅载深。善照不疲圆月相，清言能说落星心。伊余牵物荒灵府，喜汝披蒙聆玉音。改岁溪船如雇得，侍投拥矢共追寻。
六月七日同古剑子过元洁雨后留宿听平沙落雁之操因忆庚子秋夕屡宿此斋有听弹塞鸿操一诗忽忽已十年矣辄次韵有作并录前诗
作者：江湜
朝代：清
体裁：古风

闻琴十年前，犹此弦上声。今夕独何感，其声凄以清。暑雨夜来过，凉天人息营。万族正酣梦，嚣气空全城。主人却琴坐，看我绕室行。男儿无田宅，舟车事孤征。此斋凡几宿，离别惊友生。愿为琴里雁，雌伏忘飞鸣。兹怀焉能果，恨恨中年情。顾子亦奚慨，兀坐窥天明。
六言八首·其一
作者：江湜
朝代：清
体裁：六言诗

迟日叉温歧手，寒宵耸贾岛肩。枯鱼谁喣流沫，饿犬自吃馋涎。
六言八首·其七
作者：江湜
朝代：清
体裁：六言诗

茅屋秋风杜甫，露车沧海王尼。泊宅近邻渔子，浮家欲混鸱夷。
六言八首·其三
作者：江湜
朝代：清
体裁：六言诗

旧交日来咄咄，穷鬼常视耽耽。老我为郎便足，送人作郡何堪。
六言八首·其二
作者：江湜
朝代：清
体裁：六言诗

短才既如袜线，笑脸强作靴纹。骨节自怜不媚，戏嬉聊复成文。
六言八首·其五
作者：江湜
朝代：清
体裁：六言诗

奇穷何如庸福，才鬼终胜顽仙。笑尽痴人说梦，焉知慧业生天。
六言八首·其八
作者：江湜
朝代：清
体裁：六言诗

风卷空庭帘幕，雨生破甃莓苔。叩户听逋酒券，探囊试典琴材。
六言八首·其六
作者：江湜
朝代：清
体裁：六言诗

龙友未堪援系，牛医亦与周旋。不讶客来何晚，有时我醉欲眠。
六言八首·其四
作者：江湜
朝代：清
体裁：六言诗

次山上聱叟号，鲁望作散人歌。但解我闻如是，不知人谓之何。
兰山道中
作者：江湜
朝代：清

石路无尘一径斜，春风茅店野人家。山田绿尽耕初起，闲著一村红杏花。
兰山道中二首·其一
作者：江湜
朝代：清
体裁：七言绝句

薄雪犹看点翠微，轻寒侧侧落花飞。清明时节兰山县，一路山风吹客衣。
兰山道中二首·其二
作者：江湜
朝代：清
体裁：七言绝句

石路无尘一径斜，春风茅店野人家。山田绿尽耕初起，闲着一村红杏花。
兰溪
作者：江湜
朝代：清
体裁：古风

浙东诸水驿，最是兰溪华。通途揽百货，众商争为奢。列肆高于城，夜灯如馀霞。估帆集水步，相应城中哗。旁泊九姓船，姊妹船为家。夜妆照水镜，水月明窗纱。江风亦有情，为之韵琵琶。物盛理有衰，吾何为叹嗟。所悲此邑民，仗义心无瑕。耰锄抗凶锋，累胜勇倍加。虽以援绝败，贼亦惊且呀。邑邑有此民，岂复忧贼耶。迄今流血地，生草开红花。回舟欲有吊，风雨啼昏鸦。
兰溪除夕二首·其一
作者：江湜
朝代：清
体裁：七言绝句

近城爆竹响如雷，水驿掀篷坐此回。正有扁舟归不得，归舟应自梦中来。
兰溪除夕二首·其二
作者：江湜
朝代：清
体裁：七言绝句

梦中归亦不须舟，顷刻还家直自由。犹及三更谋一枕，满城灯火见苏州。
典衣买彦冲画一幅赋诗解嘲
作者：江湜
朝代：清
体裁：七言律诗

岂曰无衣一敝裘，质钱不与妇相谋。将沽官酿供朝饮，却买山图作卧游。四壁尚存聊润色，百年难度此消愁。君看画手刘梁壑，早枕青山成古邱。
冒雨发龙岩舆中有怀两弟作二诗寄之一叙途中久客之情一以劝学·其一
作者：江湜
朝代：清
体裁：古风

远望气沉山，近看泥满邑。远行迷离间，春树尽雨立。茫茫一州地，想见千里湿。斯时出州城，雨势四山集。黑云傍人头，筛珠响纸笠。泉多溪溅溅，路滑仆汲汲。山村雾雨中，不辨人出入。谁欤问前邮，日晚行转急。我舆不搴帷，闷若一虫蛰。个中感尘劳，百愁互相袭。不能艺稻粱，追悔嗟奚及。耒锄非鸠杖，不必暮年执。既为发愿文，莫待四五十。
冒雨发龙岩舆中有怀两弟作二诗寄之一叙途中久客之情一以劝学·其二
作者：江湜
朝代：清
体裁：古风

舆中坐无事，闭目见乡邑。在家两弟长，差肩侍亲立。温饱知不能，尚免犯暑湿。学文今几年，小艺可编集。我嗤士浅闻，戴天如戴笠。书城怯远攻，学海取小汲。徒一利禄门，尚想躐等入。愿汝开卷勤，如我行路急。静心川怀珠，奋志雷动蛰。行成学艺优，如玉以锦袭。古称不让师，兄陋况易及。寄心此区区，会意勿泥执。一言以蔽之，己千当人十。
写云山得米家笔法自为题句
作者：江湜
朝代：清
体裁：古风

忆昨丙午之岁适闽越，一身走入千山中。今朝提笔欲作画，千山却来走入胸。苍然浓墨八九峰，墨光断处云蓬蓬。下有杂树希微踪，俨如大理石上自然晕，径欲割取当屏风。亦知是纸不是石，却防画估攫去，钤以宝晋斋印芝泥红，以充米画欺愚蒙。龚圣与，高克恭。向来学米有二子，与此笔迹将毋同。吾观妙艺必独出，此既习见难为雄。会将创意成一宗，更往求之岱宗雨意华顶月，赤城霞气黄山松。
冬夜
作者：江湜
朝代：清

冬斋伏案偶凝思，适忆童年励学时。贫觉镫边书有味，寒生夜半足先知。是时老母坐相课，端为缝衣睡更迟。已矣余生无报答，又将呜咽写为诗。我翁客授不家食，岁晚归来课艺勤。未必誉儿真有癖，尝因对客命为文。科名原不关吾道，著述何当慰府君。此日镫前惟有泣，传家一集并遭焚。负手苍茫绕室行，也知两大最无情。百千万变青镫在，四十五年白发生。怨有呵天若云气，泪如到海作潮声。福安书至伤心极，尚望江南一日平。
冬夜·其一
作者：江湜
朝代：清

冬斋伏案偶凝思，适忆童年励学时。贫觉镫边书有味，寒生夜半足先知。是时老母坐相课，端为缝衣睡更迟。已矣余生无报答，又将呜咽写为诗。
冬夜·其三
作者：江湜
朝代：清

负手苍茫绕室行，也知两大最无情。百千万变青镫在，四十五年白发生。怨有呵天若云气，泪如到海作潮声。福安书至伤心极，尚望江南一日平。
冬夜·其二
作者：江湜
朝代：清

我翁客授不家食，岁晚归来课艺勤。未必誉儿真有癖，尝因对客命为文。科名原不关吾道，著述何当慰府君。此日镫前惟有泣，传家一集并遭焚。
冬夜三首·其一
作者：江湜
朝代：清
体裁：七言律诗

冬斋伏案偶凝思，适忆童年励学时。贫觉灯边书有味，寒生夜半足先知。是时老母坐相课，端为缝衣睡更迟。已矣馀生无报答，又将呜咽写为诗。
冬夜三首·其三
作者：江湜
朝代：清
体裁：七言律诗

负手苍茫绕室行，也知两大最无情。百千万变青灯在，四十五年白发生。怨有呵天若云气，泪如到海作潮声。福安书至伤心极，尚望江南一日平。
冬夜三首·其二
作者：江湜
朝代：清
体裁：七言律诗

我翁客授不家食，岁晚归来课艺勤。未必誉儿真有癖，尝因对客命为文。科名原不关吾道，著述何当慰府君。此日灯前惟有泣，传家一集并遭焚。
冬日纪意三首·其一
作者：江湜
朝代：清
体裁：七言绝句

心知隐痛不知寒，不比前时做冷官。为语朔风由汝吼，吾今只作等闲看。
冬日纪意三首·其三
作者：江湜
朝代：清
体裁：七言绝句

绨袍自是故人情，不受将教行李轻。会得天心仁我处，无袍未必便无生。
冬日纪意三首·其二
作者：江湜
朝代：清
体裁：七言绝句

出险身边净一毫，危途复与绿林遭。自从忆得乞人语，雪后无心待赠袍。
冬暮
作者：江湜
朝代：清
体裁：五言律诗

觱栗篱风猛，荒寒暮色苍。攒鸦枯树黑，酿雪冻天黄。短景苦相逼，劳生本自忙。村醪能醉客，未惜涩空囊。
冬至后五日口号
作者：江湜
朝代：清
体裁：七言绝句

鹊噪鸦啼各有因，律穷冬至忽回春。不徒满目人情喜，并觉湖山气象新。
冬至后五日晨至孤山梅花已有一枝放者
作者：江湜
朝代：清
体裁：五言律诗

清晓整衣出，平湖拨棹来。肃如谒当道，去乃访寒梅。有朵高难折，无人到已开。孤山不孤处，容我久徘徊。
出玩弹子涡石因怀登州旧游以袖中有东海为韵作诗五首·其一
作者：江湜
朝代：清
体裁：古风

薏苡如明珠，移根中土茂。如珠有美石，独产瀛海右。蓬心可迁移，石质无去就。怀奇不近人，知赏旷宇宙。时来庆遭逢，一入东坡袖。
出玩弹子涡石因怀登州旧游以袖中有东海为韵作诗五首·其三
作者：江湜
朝代：清
体裁：古风

蓬莱非仙山，杰阁压翠阜。三年两得登，一回置樽酒。榑桑朝日暾，适照杯在手。天风荡心胸，沧海真吾有。便思誇吴人，具区吞八九。
出玩弹子涡石因怀登州旧游以袖中有东海为韵作诗五首·其二
作者：江湜
朝代：清
体裁：古风

东坡涉尘海，忧患波激风。量移到登州，是亦身世穷。黄楼临泗水，玉堂森禁中。过眼复回看，得毋海市同。海神鞭蛰起，恐是调此翁。
出玩弹子涡石因怀登州旧游以袖中有东海为韵作诗五首·其五
作者：江湜
朝代：清
体裁：古风

旧游如梦耳，踪迹逐年改。维石处囊中，从我到闽海。泻之哥窑盆，酌水弄珠琲。窗晴借日光，皛然发奇彩。蓬山今渺茫，留此些子在。
出玩弹子涡石因怀登州旧游以袖中有东海为韵作诗五首·其四
作者：江湜
朝代：清
体裁：古风

孥舟采珠玑，进探山腹空。人来鸟惊出，分投沙屿东。山林忽杳冥，岛外波而风。大声发海上，镗鞈石穴中。惜无成连手，写此入丝桐。
初啖福州荔支
作者：江湜
朝代：清
体裁：七言绝句

齼牙新荔溅酸浆，今夕端应梦故乡。若得岭南不忆子，缄封便寄老亲尝。
初夏
作者：江湜
朝代：清
体裁：古风

野外尘务屏，北窗幽梦长。密竹不通日，悠然庭户凉。披榛步村曲，微绿抽新秧。田更喜相见，具言农月忙。及时急耕作，岁月每倘佯。重劳有兼获，薄课无深偿。勖哉尽人力，天时不可常。
初夏偶作
作者：江湜
朝代：清
体裁：五言律诗

忧与日相循，殊方又送春。一风了花事，百虑瘦诗人。望治先愁老，谋身漫恤贫。鬓丝贸何物，偏有色如银。
初晤林子鱼子鱼先有诗见怀奉酬一首
作者：江湜
朝代：清
体裁：五言律诗

虽然相见迟，不碍早相知。湖海上期我，形骸外有诗。神交原契阔，世故复奔驰。他日丛梅发，长怀识面时。
初秋夜坐
作者：江湜
朝代：清
体裁：古风

抗心夙有慕，栖寂岂预构。偶兹成偃仰，不觉淹节候。烦疴喜消除，吟啸资清秀。云净天宇寥，林豁月容透。竹光润欲滴，荷气芳可漱。开秋息喧浊，永坐冷襟袖。积日忽为今，去晷那堪复。屏迹俗还滋，学道累先就。故虑历年深，宿嗜去心旧。空闻得与先，徒看夜还昼。
别王叔兰
作者：江湜
朝代：清
体裁：五言律诗

不待荔支熟，飘然去福州。三年如短梦，一意倦孤游。王子来追送，扁舟为少留。只应文字契，难付水东流。
别练飞后寄书问讯心复惓惓且无消息寄示
作者：江湜
朝代：清
体裁：古风

入郡见练哥，苦语如对囚。握手看颜色，尪羸令人愁。余时无衣食，怀刺冀知遇。仍遭塌翅归，一别新百虑。小别事亦常，所思在贫病。看君药满床，顾我尘生甑。千万酸苦肠，对面仍难罄。并作相思吟，地隔君岂听。茫然半月卧，鸣蝉动高柳。梅雨蒸暑湿，础润柱欲朽。天时积沴戾，病体将何如。夜半不能寐，挑灯因作书。作书良复难，语多道不得。上言寡思虑，下言慎寝食。不寄别来心，恐使病怀恻。唯从背后书，伫望近消息。消息未及至，忽复动相思。明月盈余心，江水间隔之。明月缺复盈，江流无已时。悠悠兄弟心，终与此相期。
到家六首·其一
作者：江湜
朝代：清
体裁：五言律诗

舟到苏州了，偏从郭外盘。近家心事迫，催棹水程宽。落日栖遑岭，秋阴黯淡滩。老亲愁客路，急去报平安。
到家六首·其三
作者：江湜
朝代：清
体裁：五言律诗

家事何须问，端忧贼未平。饟军凋物力，祈雨歉秋成。孰谓江南事，所关天下轻。乘时思报国，寂寞笑书生。
到家六首·其二
作者：江湜
朝代：清
体裁：五言律诗

富有新诗卷，贫无旧屋椽。江乡寻赁宅，渔市泊归船。兵火惊心后，亲邻聚首缘。三年游子至，鸡狗亦欣然。
到家六首·其五
作者：江湜
朝代：清
体裁：五言律诗

满屋抛书册，归装紫菊前。弟兄皆故我，风日又凋年。有黍且催酿，无衣罢质钱。到家愁总豁，寄谢八闽天。
到家六首·其六
作者：江湜
朝代：清
体裁：五言律诗

忽自放声哭，知亡盛艮山。斯文方有幸，造物特为悭。笔绝书犹寄，坟成客始还。今生失此友，独学晦人间。
到家六首·其四
作者：江湜
朝代：清
体裁：五言律诗

夙有归耕计，如今亦不能。士原为志苦，我岂以才称。壮节凭时命，危身托友朋。到家愁更出，骨肉意难胜。
前小湖按试兴化愧不能从为一诗奉寄
作者：江湜
朝代：清
体裁：五言律诗

清绝观风使，曾容两载亲。意中应识我，文外不如人。遂有津亭别，犹同海国春。旧游题壁在，见为拂流尘。
前月同子长来灵隐子长独游诸胜余坐冷泉亭待之有诗未成今子长归里而余重来泉上辄续成一首寄之
作者：江湜
朝代：清
体裁：七言律诗

满林黄叶寺门秋，寺外岩光冷更幽。君爱别峰寻径去，我行小倦被亭留。清泉不择人而照，好客非因宦乃游。却喜重来诗续得，并将离思寄苏州。
前蒙彭表丈赐诗有湖山早入诗人梦之语又寄一联云大好湖山供吏隐无边风月畅诗怀因书一绝自赠
作者：江湜
朝代：清
体裁：七言绝句

官虽买得计非痴，饶个西湖慰贱时。比较东坡偏有福，吾今宰相许吟诗。
前诗
作者：江湜
朝代：清
体裁：古风

夜起月在座，秋老寒不声。朱门锁俗梦，负此商夕清。此时抱琴者，杳默心无营。一弹塞鸿操，移我投边城。彷佛黄芦戍，霜径无人行。芦中起群雁，方欲东南征。惟此寥泬意，不从弦指生。天籁有秘藏，乃假琴丝鸣。却厌有两耳，采音以谑情。曲终月轮侧，座上灯初明。
劳筋二首·其一
作者：江湜
朝代：清
体裁：七言绝句

千里归来乍息忙，劳筋一卧透绳床。江南之人软脚病，怕作韩家十二郎。
劳筋二首·其二
作者：江湜
朝代：清
体裁：七言绝句

此生何处着时名，梦里先寻黄犊盟。惟沈山人尝爱我，几回见约耦而耕。
十一日予来螺洲少香丈即以是日下世感叹复作
作者：江湜
朝代：清
体裁：七言律诗

我只出城君下世，理应我去送君行。缺为面别经时恨，挽有悲歌一恸成。后死也知无活计，来生更勿以诗鸣。客中送客尝多感，况此幽明永诀情。
十二月七日雪中至孤山有吴君先在置酒放鹤亭入座倾一杯归后赋此
作者：江湜
朝代：清
体裁：古风

天公着意怜焦土，盖雪装成一瑶圃。在城蹋雪已绝佳，况乃登临穷仰俯。是日湖中雪蔽天，孤篷载雪恣洄沿。孤山乍修处士阁，怪有人倚栏干边。向船隔雪乱招手，为我诗人急进酒。此酒只销我辈寒，雪落杯中随入口。举杯便酹处士灵，面前北山如玉屏。盛时此地着君好，放鹤能筑山间亭。想见亭中风雪时，鹤来看咏梅花诗。何须虑及千载后，此山陷贼摧横枝。怅望前贤不可作，我遇乱离身莫托。便来寄迹傍西湖，人自绝粮那养鹤。晚天馀雪尚缤纷，归路苍茫百感新。一杯酒在胸中睡，寒夜迢迢梦古人。
十二月廿二日得惠磐卿桐庐书招往衙斋度岁既不能赴寄以一诗
作者：江湜
朝代：清
体裁：五言律诗

相招风雪晨，手札见情亲。惠子能知我，江郎本恨人。欲催波上棹，去斗酒边身。可笑穷冬里，偏教忆富春。
十月十四夜闻潮声甚壮
作者：江湜
朝代：清
体裁：五言律诗

月上潮亦上，大声来海东。直疑翻溟渤，并恐湿鸿濛。独客正无寐，开门微有风。桑田变殊速，明日问邻翁。
南丰谭登，兵步瀛）见赏旅情之作并许卒读拙诗全集作二诗奉正·其一
作者：江湜
朝代：清
体裁：五言律诗

江域东西士，相逢入粤深。联床分客梦，隔座接乡音。出我旅情作，犹君游子吟。身惭无世用，诗得感人心。
南丰谭登，兵步瀛）见赏旅情之作并许卒读拙诗全集作二诗奉正·其二
作者：江湜
朝代：清
体裁：五言律诗

犹贤乎博弈，饱食赋新诗。即有君心赏，谁言我计痴。士多贪利达，天不废文词。孤馆昏灯下，人知亦自知。
南台酒家题壁
作者：江湜
朝代：清
体裁：七言律诗

忽忽青春客里休，半生赢得一生愁。与人会饮从沉醉，是处无家且浪游。海气夜迷灯火市，江风凉入管弦秋。不知一枕羁人梦，更上谁家旧酒楼。
南阳舟夜
作者：江湜
朝代：清
体裁：古风

船头不见青山仰，灭没清空变虚象。月高渐可半湖明，风过犹留千荻响。川路渺然夜气深，客怀清绝诗情长。高吟聊续昔人游，生事本无明日想。何能一梦同凫鹭，起看龟蒙浥朝爽。
卞和诗
作者：江湜
朝代：清
体裁：四言诗

荆山美玉，在璞怀奇。将为国宝，非和得私。和独抱献，见罚不辞。刖足至再，乃泣涟洏。忘身證玉，泪尽血滋。空山风雨，鬼神交驰。鉴此精诚，为告天知。天诱王衷，命工剖之。果获镶宝，垂名到兹。我思卞和，亦何人斯。有此诚心，堪为世师。使相王者，进贤无遗。以致隆平，为国治基。凡今之人，自私自欺。心寒于冰，以适时宜。令我千载，独和是思。匪和之思，莫抒我悲。画像杳渺，视此题诗。
即事
作者：江湜
朝代：清
体裁：五言律诗

客正忧群盗，无情试牍来。身闲聊自役，眼倦为谁开。合有怀奇士，能兼济世才。吾心无一寸，早与烛俱灰。
即事
作者：江湜
朝代：清
体裁：五言律诗

除却谋衣食，平生亦有才。诗多人索去，画要我评来。即事亲知笑，残年雨雪催。明朝有干谒，未去意先回。
去天台五十里得诗
作者：江湜
朝代：清
体裁：七言律诗

羁抱难凭眼界开，昨游况未尽天台。半程过了空回首，四海清时不早来。好忆石梁留梦境，若吟华顶要诗才。先生沦落匡时抱，幸有人知是散材。
去岁一首又一首寄怀子馀·其一
作者：江湜
朝代：清
体裁：五言律诗

明秋复何处，昨岁在温州。寇警一朝去，年光若水流。烽烟馀隙地，沧海失前游。最忆江心寺，凌风倚孟楼。
去岁一首又一首寄怀子馀·其二
作者：江湜
朝代：清
体裁：五言律诗

力守永嘉县，陈侯绩用成。谋身无短策，与郡作长城。名或青云上，愁应白发生。秋风若凭得，为报正含情。
去延平
作者：江湜
朝代：清
体裁：七言绝句

满城晓梦客初去，小饭驿亭鸡始鸣。一钵一囊如衲子，三年三次过延平。
去福州留别吴生吴生·其一
作者：江湜
朝代：清
体裁：古风

戎马半天下，吁哉今何时。腐儒非健卒，乃欲纵横驰。念我此留滞，瞥见三寒曦。边方隔时事，百虑消人肌。有生践王土，蹈海非所期。诚无济时分，尚取投身宜。飘飘东去云，过岭夫何迟。人情重离别，方与知交辞。
去福州留别吴生吴生·其二
作者：江湜
朝代：清
体裁：古风

二子从我学，已共三年居。颇知古儒业，不在空读书。此别虽可料，路有三千馀。兵戈或阻塞，书讯犹将虚。殷勤几晨夕，惜别愁须臾。会难鉴诚笃，亦欲留区区。男儿未三十，精气耐久劬。竞时植学本，适用为世须。临分空语尽，用世还愁予。
去秋殷述斋先生招游粤东远不能赴今日行泰安道中忆与先生曩游辄有作寄怀
作者：江湜
朝代：清
体裁：古风

昔在甲辰岁，从君游泰山。泰山维名岳，而君为名贤。别来成雨忆，倏忽十四年。今者青巉巉，泰山来马前。独行不见君，怀旧心缠绵。念君南海上，去此路数千。寄声不能彻，寄意何由宣。愿乘泰山云，便到南海天。相从更远游，飘若空中仙。却话曩日事，胜赏随云烟。当复青巉巉，泰山来梦边。
去衢州三里地名双江口是昔年入闽之道过此作诗
作者：江湜
朝代：清
体裁：五言律诗

说与双江水，吾愁何地无。回头总陈迹，到眼又歧途。落日心谁壮，春风客自孤。一犁营办得，的的想归吴。
去长林留题寓廨二首·其一
作者：江湜
朝代：清
体裁：七言绝句

一官累我已经年，得去生机喜再延。两脚尚存终一走，不愁难办草鞋钱。
去长林留题寓廨二首·其二
作者：江湜
朝代：清
体裁：七言绝句

不自知愁友代愁，士林争与买扁舟。人情厚处难为别，到得行时却愿留。
去麻沙五十里得诗遣兴
作者：江湜
朝代：清
体裁：七言律诗

麻沙里下雨初晴，又去寻诗走一程。风物独须闲客赏，云溪全是化工成。停舆茶户门前立，曳杖樵童担后行。记看名家写山水，图中原不着公卿。
去龙岩州食于马坑驿舍得诗题壁
作者：江湜
朝代：清
体裁：七言律诗

荒邮土堠只复只，断冈草径微乎微。日散人影澹如画，风鸣松涛凉到衣。云山变状有活法，虫鸟作声皆天机。两旬掩户太堛塞，觉此萧旷人间稀。
又恸一首
作者：江湜
朝代：清
体裁：五言律诗

庐墓徵前史，崩防泣圣人。如何奉遗体，不去葬双亲。生者还涂炭，魂兮久衣薪。他乡看草色，又恸一年春。
又赠陈生
作者：江湜
朝代：清
体裁：古风

我以学致穷，今老更无奈。尚教人读书，大似不相爱。然遇一士佳，不禁劝之再。譬如嗜酒人，见人饮亦快。翁洋有陈生，近在一里内。十步有芳草，是芳即可佩。今溷鱼盐乡，已似杂萧艾。勉彼益读书，乃以家贫对。我意大不然，笑其所见隘。贫乃士之福，饥寒资磨淬。古来英杰人，激发凡几辈。富儿握牙筹，多藏作灾怪。金气锢终身，不贫反是害。生时闻我言，意气一慷慨。归去仰屋梁，屋若为之大。从此金石声，渊渊出墙外。
又题画菊
作者：江湜
朝代：清
体裁：七言绝句

重阳节后雨如麻，小巷疏门冷不遮。笑我无裘能换酒，更从纸上看黄花。
友人有课子甚力者有为贫欲往台湾者各寄一绝·其一
作者：江湜
朝代：清
体裁：七言绝句

不识字人反快活，或愁养子太聪明。如何不惜喉中气，夜夜灯窗教读声。
友人有课子甚力者有为贫欲往台湾者各寄一绝·其二
作者：江湜
朝代：清
体裁：七言绝句

人生失意无南北，穷亦无逃天地间。试将我语参王语，欲去台湾不若闲。
双柏图诗寄魏稼孙
作者：江湜
朝代：清
体裁：古风

稼孙送我来东瓯，手持一图百叩头。述两母行词謰謱，指与图中双柏侔，乞题一诗传千秋。嗟我偷生若赘疣，自欲显亲志莫酬，安敢却阐君家幽。欲不君诺君泪流，诺而不践岁一周。山川迢遥有置邮，书来催诗岁七投。云不得诗死不休，感君至性无与俦，乃述双柏图所由。君母氏王命不犹，早孀负重劳持筹，遭家不造天与雠。日为魏氏宗祊忧，立君为嗣抚且咻。力学至冠文行优，正将皇路驰骅骝，曾不逮养而仙游。君生母王亦徽柔，事姑尽欢妇职修。晚遭寇难惊戈矛，渡海寻子来福州。既经丧乱喘破喉，促君急仕登去舟。曾不逮归疾莫瘳，决河塞以土一邱。黄金可成仙可求，独有亲年逝难留，挥戈止日人能不。君婴此痛生亦偷，哀思巧与画手谋。写出双柏枝相樛，永传节操天悠悠。我勉题诗涕不收，哀哉不孝吾其尤。
发舟得顺风将至富阳作三首·其一
作者：江湜
朝代：清
体裁：七言绝句

宿雨初收云却还，好风吹落两篷间。不知船逐江流转，看似前山让后山。
发舟得顺风将至富阳作三首·其三
作者：江湜
朝代：清
体裁：七言绝句

逆水行船遇顺风，周全端的赖天公。天公并有调停意，顺水船来快正同。
发舟得顺风将至富阳作三首·其二
作者：江湜
朝代：清
体裁：七言绝句

天借东风信有神，青山追送苦吟身。忽然船住山都住，两岸高峰静对人。
口占送雪亭
作者：江湜
朝代：清
体裁：七言绝句

安得相留旬复旬，孤山待看老梅春。知君明岁还须到，难忘西湖与故人。
古剑子写蒲萄见赠题诗其上
作者：江湜
朝代：清
体裁：七言绝句

青藤道人骨已朽，新有古剑发其藏。蒲萄颗颗水精色，投向吾家作夜光。
古意二首·其一
作者：江湜
朝代：清
体裁：古风

我心随月光，夜夜流照君。情思积日月，候雁鸣秋云。伤彼紫兰花，葳蕤自扬芬。会无微风发，使我不相闻。琼枝倘未乖，岁宴亦何云。
古意二首·其二
作者：江湜
朝代：清
体裁：古风

山鸡与海鹤，气类本不同。有时被羁緤，俱畜园池中。朝朝会相见，默默羁情通。相识虽未惯，颇复怜其穷。念彼山中姿，戢羽有深丛。薄采不自掩，甘为人所笼。情迩感易入，长鸣戛寒空。顾已亦何为，怆焉惭素衷。
古意二首罗浮蝶不易得土人采其茧俟蠹化而玩之有自岭南来者以数茧见贻为作二诗·其一
作者：江湜
朝代：清
体裁：古风

微虫具五色，秉气已不祥。有美悦人目，焉得无汝伤。坐见机心人，不待汝翅张。利其未蜕去，摘拾易取将。累累杂树叶，终朝盈顷筐。担头易寸钱，客子充行囊。为玩生杀机，孩虫乃遭戕。
古明镜词效查初白
作者：江湜
朝代：清
体裁：古风

洛阳有名冶，采得赤堇铜。千万灌辟铸为镜，背纽五色双盘龙。谁家姹女好颜色，购置意轻百金值。梳成倭鬓贴花钿，对镜时时闻叹息。不见东家子，早嫁琅琊王。西家薄妆束，亦赘羽林郎。昨逢大堤上，翠羽兼明珰。道旁尽称叹，悦目多辉光。昔时女伴风流盛，独对茜窗揽明镜。明镜空明不解言，妍媸那免从人定。
古道
作者：江湜
朝代：清
体裁：古风

古道不可辟，古心难独鞭。古道荆棘阻，古心名利牵。何时遗世俗，耕荒遇丰年。志远行不到，流光倏已迁。少颜镜里失，出山无还泉。孟郊无乾泪，至今润诗篇。乃知阮泪达，不如孟泪贤。
台州闻警而去将抵天台县
作者：江湜
朝代：清
体裁：七言律诗

我先我后尽升平，适见兵戈起乱形。客鬓新从途次白，名山偏向贼前青。已无游兴探奇奥，剩有穷愁损性灵。一杵钟声国清寺，好风还送路人听。
司禄
作者：江湜
朝代：清
体裁：古风

维道光癸卯，阳月庚子朔。江子怨道穷，整衣吁沕穆。云天万化原，大钧铸百族。纬曜斡于上，形气相转续。其间人最灵，所以因材笃。贤能受显荣，庸恶遭荼毒。我今夫何辜，进退独维谷。干禄无寸阶，畸旅守块鞠。欲归共乾口，连室更穷蹙。平生守诗书，非道不敢学。行身依古贤，亦不徇流俗。谓宜无罪过，乃反罹穷辱。却见嵬琐者，禄位饱所欲。亦有乳臭儿，信手掇科目。彼于德何有，所遇必优渥。独我久迷方，几时见疏录。闻之帝车次，文昌星有六。籍人世科名，其神曰司禄。愿得诘其说，敢向斗魁祝。是夜眼䚔�，神降所居屋。灵风飒然间，霞冠而徘服。云子虽善词，于理欠明烛。凡人自穷通，与天远不属。子称尝读书，试举往事卜。陋巷冷贤瓢，东陵丰盗肉。福善至今疑，或怼天道覆。杨堂祥有鳣，贾舍灾见鵩。两贤异荣枯，其故叩谁孰。人事自纠纷，天道久渺邈。子如执而求，如鼠入牛角。且如孔子穷，道高侔山岳。亦若子责天，天罪将莫赎。子诚贤乎哉，但用自守确。㗲啧生觖望，适形道不足。至如一科名，子自不善逐。他人诵时文，澜翻如布谷。子舌卷入喉，汉唐始一读。他人摩墨程，循题缀边幅。子又弃如土，去蹑韩柳躅。又苦心气高，常自立于独。人家择婿难，犹有面如玉。未若子论交，必求万卷腹。黉宫会青衿，文场坐老宿。子则望望然，宁去友麋鹿。凡子之所为，悉数难更仆。自背利禄趋，神固不能福。缘何儗他人，反詈天为酷。由其道不变，会且死沟渎。神言窒我口，一一洞委曲。扪心实有之，从今请碌碌。再拜颜有骍，一梦蘧然觉。
吊彭仲山表丈
作者：江湜
朝代：清
体裁：七言律诗

灵筵欲酹一深卮，适忆衔杯接话时。戚谊何如相语合，老怀略付后生知。此身竟就香楠木，有口难尝鲜荔支。遗恨无多聊念昔，当年心气独何之。
吊王叔兰二首·其一
作者：江湜
朝代：清
体裁：五言律诗

我此未归日，须君话客愁。贫交原不泛，委巷独相求。乍病夫何剧，奇穷忽自休。羁身馀涕泪，一看殓黔娄。
吊王叔兰二首·其二
作者：江湜
朝代：清
体裁：五言律诗

死去真埋灭，生犹人弗知。孤心长闭户，朴学少逢时。便永中年寿，难营八口赀。他方更兵革，吾道复何之。
吊邵笏思
作者：江湜
朝代：清
体裁：七言律诗

哭尽亲朋作国殇，漫逃劫外阅悲凉。馀生似我方祈死，正命如君曷足伤。应是夜台堪避世，若论魂气总归乡。一官不润书生骨，旅瘗吴山岁月长。
同前韵一首代友人答
作者：江湜
朝代：清
体裁：七言律诗

四海无家身也轻，直须痛饮对刀兵。诗人自古经离乱，酒国何年不太平。天亦醉来忘此世，君偏醒看若为情。倘能从我糟邱上，同逐刘伶抗手行。
同子长泛湖有作即赠
作者：江湜
朝代：清
体裁：七言律诗

差喜渔家识姓名，相呼载我里湖行。船争晓雨晴边去，草入秋波冷处生。作客岂堪侪狗盗，弃官犹及与鸥盟。凭君为写沧浪趣，目极云天万里情。
同子长食荔支作
作者：江湜
朝代：清
体裁：古风

我生纵贫贱，食籍天定之。黄齑三百瓮，外有鲜荔支。自注荔支在食籍，鬼神催作闽中客。几回饱啖啖不尽，三次重来头且白。疑君食籍亦有此，缘此来闽亦鬼使。故当未食荔支日，虽陷贼中曾不死。与君日啖三百枚，仍留弃核聚为堆。计核可以销食籍，故乡庶几能归哉。荔支兮荔支，来岁如今归未归。
同客诸君各作一诗奉柬彭讷生表兄
作者：江湜
朝代：清
体裁：五言律诗

不善营衣食，多君代作愁。艰难嗟末路，风雨警深秋。家计如何了，名心到此休。知予最亲切，未合以诗酬。
同少香雪樵两丈宴集林子鱼书斋即席赋呈时少香丈已定归计
作者：江湜
朝代：清
体裁：七言律诗

休将醒眼看乾坤，孤负芳春酒一尊。不值公卿惟此席，适从杖履到闲门。空庭寂历风花晚，晴日徘徊语笑温。独恐洪塘春水渌，江淹将为别销魂。
同杨元洁自姚家渡取道柴庄岭行米堆山下至西湾田家宿是夜仍乘月上长奇岭得诗四首·其一
作者：江湜
朝代：清
体裁：古风

山光揖我舟，相引意了了。登途转蒙密，渐近愈深窅。同行失前侣，蔽亏在丛筱。人语辨何处，前林迸惊鸟。黄桑矮似人，梅实青而小。幽寻路忘纡，所贪日犹早。横岭亘我前，人影忽然杳。一径入松风，衣棱觉轻矫。
同杨元洁自姚家渡取道柴庄岭行米堆山下至西湾田家宿是夜仍乘月上长奇岭得诗四首·其三
作者：江湜
朝代：清
体裁：古风

山家意淳朴，客至走相惊。村犬吠衣冠，亦觉非世情。绕舍十棱田，桑竹纵横生。人行绿阴中，幽鸟时一鸣。苍然暮色来，岚光忽先冥。山深得月迟，夜景自虚明。居人望昏至，比舍门先扃。隔林一灯出，知有行人行。
同杨元洁自姚家渡取道柴庄岭行米堆山下至西湾田家宿是夜仍乘月上长奇岭得诗四首·其二
作者：江湜
朝代：清
体裁：古风

岭尽一亭辟，客劳此休止。所历既渐高，群峰亦随起。左右惟深松，接翠逮无已。苍苍米堆山，空烟荡湖水。夕阳与之光，微白显遥紫。吾生抱幽怀，惬适在尺咫。不知旦日来，山态更何似。却羡此山僧，日夕此隐几。
同杨元洁自姚家渡取道柴庄岭行米堆山下至西湾田家宿是夜仍乘月上长奇岭得诗四首·其四
作者：江湜
朝代：清
体裁：古风

幽兴不自罢，明月况相招。出门万籁寂，微闻风刁刁。沿林竹栝影，如水含菰茭。履声动栖禽，决起冲烟霄。人影出林木，始见所历高。太湖忽当眼，白与天相遭。一气镕如银，月光际其交。湖中涌诸山，蜿蜒如长桥。奇观得有此，足洗胸中骚。将归下丛薄，回风吹鬓毛。
同潘仲超寻紫云洞归过孤山仲超次拙韵有作复次韵一首
作者：江湜
朝代：清
体裁：古风

沟壑不在地，乃是身外官。官岂厉我哉，寻思茫无端。惟当学忍饥，求饱于烟峦。今日日初出，照寓愁空盘。从君城外游，百钱共半餐。尚馀折腰力，走路穷回蟠。寻得紫云洞，暂作华胥看。洞外松声来，惊我如风湍。穷悴三十年，积忧伤在肝。旷处偶得逢，虚警仍相干。不如舍之去，访古求幽欢。孤山有孤寺，远见一刹竿。步寻处士踪，缅彼胸襟宽。末世士弥贱，汗我颜不乾。可怜作饥驴，所少惟一鞍。君心笃故友，旧眼无改观。听我说穷状，长夜歌漫漫。何当老饭牛，期子荒江干。
同邑盛艮山年少而才美不徒以科目望之以一诗为赠
作者：江湜
朝代：清
体裁：古风

君不见城东窑灶高崔嵬，中烧薪草灰成堆，火气烘燥千砖坯。人间有此陶铸法，正如俗学变化时人才。时人之才吾所哀，哀尔官样文章馆体字，中有白发星星来。男儿身非农工业非贾，少年精力如活虎，谁道天才不及古。斯时岂无英特人，脱乎科举之绳墨，窥见学术之涯津。寥寥数友限南北，欲往从之劳车轮。里中吾子虽晚出，望气知是才绝伦。由来相马取驹齿，少年队里有佳士。子年少我一十三，落笔纵横已如此。愿子志行以为弓，文学以为矢。古人以为的，终日射侯力不止。失诸正鹄考经史，百年富贵何足多，能立修名为君子。君不见唐朝进士科，习传文选学。宋时太学生，经义亦差熟。风气驱人逐科目，荣愿虽偿苦碌碌。独有学成君子诸名公，死去千载馀生风，犹能吐气万丈如长虹。
同郡友人写笠泽渔隐图以寄乡思为题长句
作者：江湜
朝代：清
体裁：古风

与君家并笠泽居，不能归作笠泽渔。方今大盗据泽国，凶网直以人为鱼。三年啖食死者半，江村渔市同彫疏。烟波之中船亦无，水天惨澹云模糊。不堪想见况堪画，画是追写未乱初。念昔东吴全盛日，官家税田不税湖。水乡何地非膏壤，村店随处开酒垆。渔家春秋自赛社，瓦盆狼籍歌乌乌。但为渔者亦至乐，况真高隐为吾徒。惜君此志恐难遂，聊托笔墨遥为图。图成使我吊乡里，茫茫浩劫重惊呼。同生一邑不相保，妄欲救世何其愚。矧以孽重遘家难，馀生饮泣终天孤。君为渔隐自可老，我不杀贼乃非夫。
同雪亭载酒泛湖之作
作者：江湜
朝代：清
体裁：七言律诗

白眼青天酒一杯，先生迂傲岂时才。不能东郭墦间去，且向西湖船上来。诗兴非君谁敌者，宦情如我盍归哉。夕阳返照霜枫叶，红到南屏古寺隈。
同韵答叔安丈见赏近诗之作
作者：江湜
朝代：清
体裁：七言律诗

澍暗书窗鸟弄音，慨然海角又春深。鲜民只觉无生意，和尚原曾号死心。更写哀情真鬼唱，愧承来句比龙吟。先生何日健腰脚，见爱惟期一见寻。
后哀六首·其一
作者：江湜
朝代：清
体裁：古风

吾生惟有哀而已，双鹊无端来送喜。心知骨肉贼中来，所痛九原独不起。死者不可生，生者幸无死。不死者来复相见，以此思哀哀至矣。古者大夫有出奔，哭于家庙告祖祢。我家匿在草莽久，只作逃亡村户比。三年得出固自难，何日能归岂可儗。从今尽室望江南，皇朝舆地我乡里。直愁长作异方人，去乡将以我为始，邱墓他年孰料理。语鹊莫送喜，吾生惟有哀而已。
后哀六首·其三
作者：江湜
朝代：清
体裁：古风

筚门栖未定，新月已斜入。照我与两弟，相持作悲泣。是时肩不知所倚，足不知所立。口不知所呿，手不知所执。惟有一心独知痛，听说家中难初及。便将放声哭，所恐惊四邻。喉中气不绝，终觉声难吞。地上去天八万里，安得如云六翮生吾身，飞而上哭俾天闻。即挽天河注为泪，滴地烂尽寒草根，使我行处长无春。
后哀六首·其二
作者：江湜
朝代：清
体裁：古风

黄浦口，夷船开。五虎门，夷船来。夷船载人若载货，得钱乃许登南台。一船之费百金罄，陆居无屋真难哉。此时相持不暇哭，且先引入城南隈。北风凄厉西日颓，八口委巷同徘徊。叩门告主人，愿赁一廛栖。吾侪且免露莽宿，朽坏不计椽与榱。主人授屋去，听我啼饥孩。海船掀簸苦呕逆，渠自虚腹非其乖。贼中来时弃却釜，借釜煮糜邻人猜。嗟此一家之流民，非我自恤谁相哀。
后哀六首·其五
作者：江湜
朝代：清
体裁：古风

皇天有冬令，朔风鸣萧萧。吹动大瀛海，送我骨肉凌洪涛。海艘既到风不息，却使我听寒者号。饥寒汝有命，岂比兵火犹能逃。晨来具清酌，便撷溪上毛。无家之人设家祭，告我兄弟无恙重相遭。寻常读礼经，不知丧乱之礼何科条。如今先灵在故里，而我反在他乡招。他乡招魂即有说，安能缩地祭墓酒一浇。风为我悲止复作，当门枯树还刁刁。
后哀六首·其六
作者：江湜
朝代：清
体裁：古风

此邦可以无寓公，吴下不可无遗黎。天如着意独留我，九死曾不填沟溪。男儿读书欲济世，将使四海安耕犁。志迂身老遘家难，晚与妻妾重提携。悲来望吴会，浩浩风尘迷。东南此日适生我，岂直使之吟乱离。夜半不能寐，喔喔闻荒鸡。昨梦上书自荐达，九关虎豹将人挤。悲不泄，心日结，愿将身骨化寒铁。直至天荒地老时，此心此铁乃俱灭。
后哀六首·其四
作者：江湜
朝代：清
体裁：古风

弟兄对泣处，感动来阿福。渠实不知悲，而犹泪簌簌。问知江乡贼过后，十村乃存数家屋。焦椽煨栋火之馀，犹易得薪难得谷。村人田荒犹穫稗，应比我家后枵腹。向来戚懿凡几人，不是出亡即鬼录。此际汝曹生命促，吾弟手援一丝续。危乎复得有今朝，如梦如醒一反覆。可惜闽中天，亦自不雨粟。且诳阿福俾勿哭，将有野蚕成茧作汝服。
后夜闻钟又作
作者：江湜
朝代：清
体裁：七言绝句

无眠同尔打钟僧，替尔打钟知所能。只是此僧难替我，一腔心事对残灯。
向晚独出于城南展眺
作者：江湜
朝代：清
体裁：七言律诗

孰谓穷愁有百年，兴来聊学古人颠。寓斋向晚率然出，胜地当秋元自妍。海碧乍沉山下日，霞红半入水中天。分明云物殊方感，却怅相逢无昔贤。
吕城
作者：江湜
朝代：清
体裁：七言律诗

奔牛已过吕城见，斜日烘窗晚一凭。鹧鸪点树黑可数，辛夷过墙红几层。出村犬吠客寻寺，倒影人窥鱼在罾。历历水程成独客，浮家泊宅叹无能。
听熊旭初琴二首·其一
作者：江湜
朝代：清
体裁：五言律诗

铿然戈甲外，忽此夜闻琴。我以哀心感，君为妙手吟。曲中声欲变，窗外月先沉。何处山空寂，容予避世深。
听熊旭初琴二首·其二
作者：江湜
朝代：清
体裁：五言律诗

忆我杨山彦，平生此艺工。兵尘断消息，沧海感丝桐。果尔抱琴死，凛然为鬼雄。沉沉几关塞，兹夕梦应通。
听雨
作者：江湜
朝代：清
体裁：五言律诗

粳稻着花日，吴农盼一晴。更经前岁歉，急待此秋成。大雨夜仍集，孤灯听彻明。料知民物抱，不独有书生。
吴中喜雨诗寄彭表丈
作者：江湜
朝代：清
体裁：七言律诗

莫道神龙不自强，力兴雷雨敌骄阳。欲为百越洗兵马，先遣三吴蓺稻粱。农户渐安南亩业，书生也受北窗凉。如公亦举为霖手，岂直区区沾此乡。
吴山放怀楼
作者：江湜
朝代：清
体裁：七言律诗

谁题楼曰放怀楼，对此茫茫剧暮愁。红日将沉催客子，白云虽近隔苏州。身供羁旅行吟用，世是兵戈格斗秋。如此湖山作沟壑，诗人末路恰风流。
吴康甫
作者：江湜
朝代：清
体裁：五言律诗

新自贼中来，奇穷到雅材。何时衰发白，一见笑颜开。金石手多综，风尘心所哀。听谈血性事，日晚未能回。
吴生求题小像
作者：江湜
朝代：清
体裁：七言绝句

回首吾生弱冠前，丰神同此画中妍。只今四十明朝近，愁看人间好少年。
吾友一首
作者：江湜
朝代：清
体裁：七言律诗

学术原难与世争，尚期吾友一心倾。如何文字语言末，犹隔千山万水程。死合抱书埋入冢，生休饶舌斗成兵。本来父母未生日，一段精灵那受名。
呈诗留别彭表丈
作者：江湜
朝代：清
体裁：七言律诗

久从闽峤梦京师，喜见元臣矍铄姿。名世襟怀文集在，忧时心事鬓毛知。公期草野无遗士，我觉湖山有好诗。到得钱塘却回首，不如长侍退朝时。
和作桂超万·其一
作者：江湜
朝代：清
体裁：五言律诗

敢说泥涂老，腐扬学渭滨。来誉出花管，枯干忽回春。同病怜逋客，扶轮属雅人。苦吟毋损瘦，珍重望云身。
和作桂超万·其二
作者：江湜
朝代：清
体裁：五言律诗

忆守吴阊日，贤绅共救灾。冰心寒月照，尘灶暖风回。硕果无存者，苏台安在哉。三山西向望，夜雨万猿哀。
和刘彦冲七首·其一
作者：江湜
朝代：清
体裁：古风

庭梧叶已堕，木犀正扬芳。天地无异秋，随质为青黄。物性有莫夺，讵复忧炎凉。缅古得数人，常若未可忘。人生要自重，不与时低昂。
和刘彦冲七首·其七
作者：江湜
朝代：清
体裁：古风

溷迹自少年，日月凡几过。及兹感凄厉，又如秋风何。穷巷不进修，箪瓢愧滋多。何必凑风尘，而后为蹉跎。忧来断高兴，惨戚无长歌。
和刘彦冲七首·其三
作者：江湜
朝代：清
体裁：古风

大鹏不飞时，自足九万里。何尝因候风，而慕鴳决起。矧予质区瞀，本惭天下士。浮沉乡里间，遇坎固应止。一笑得涂忙，彼哉夸毗子。
和刘彦冲七首·其二
作者：江湜
朝代：清
体裁：古风

榈庭多落叶，渊明自夷冲。赋诗不悲秋，中有道气浓。吾生亦求道，顾增戚戚容。心伤日月逝，有愧生于中。既殊古旷怀，恐袭骚人风。
和刘彦冲七首·其五
作者：江湜
朝代：清
体裁：古风

自信苟未真，闻誉色然喜。既喜旋生忧，更恐有毁訾。此心本自逸，苦为好名使。吾今略解脱，仍欲规诸子。过耳如飘风，则庶乎可矣。
和刘彦冲七首·其六
作者：江湜
朝代：清
体裁：古风

文人困仕途，忧患咎识字。不识岂便佳，愈将不快意。当初既见荣，厥后亦何避。吾侪宜自广，虽困不书废。读此盖有由，志本非规利。
和刘彦冲七首·其四
作者：江湜
朝代：清
体裁：古风

巨泽轩然波，八月风动天。孤舟泊断港，亦复夜不眠。正如伏处人，闾左似安便。世尘极澒洞，终亦相及焉。君看走俗状，讵必朝市然。
咏怀二首·其一
作者：江湜
朝代：清
体裁：古风

清风动帷幕，月白夜疑曙。愁思从何来，投入静中虑。候虫何感激，惊秋泣凉露。小人乘化迁，君子安贞固。孰是业修名，而乃信运数。虚室尽无情，所思为谁诉。
咏怀二首·其二
作者：江湜
朝代：清
体裁：古风

夜半更惆怅，击柱长叹息。失却千里梦，一灯耿虚壁。飞霜下严更，庭户气凝白。已秋不复夏，坐中岁时积。晓起星斗曙，暮归牛羊夕。蜷局一世间，笯鸟剪双翼。十二通诗书，十三弄笔墨。饥寒固自取，悲与世无益。
咏悔三首·其一
作者：江湜
朝代：清
体裁：七言绝句

翳桑此日饿卑官，悔不从军学据鞍。杀贼未能为贼杀，犹将殉难免饥寒。
咏悔三首·其三
作者：江湜
朝代：清
体裁：七言绝句

清俸叨分卌万钱，当时何不买闲田。一官此日看人饱，处处村庄大有年。
咏悔三首·其二
作者：江湜
朝代：清
体裁：七言绝句

授粲情殷感故交，却愁鲸浸谢嘉招。只今五斗无消息，枉向尘中学折腰。
咏愧
作者：江湜
朝代：清
体裁：古风

少年俄已空，既壮行衰矣。忽忽愧攻心，方随百念起。问我愧如何，我愧多难理。在家愧我亲，在乡愧我里。出乡愧天下，澄清空责己。读书愧古人，贤达孰比拟。凡此愧相寻，坐见倚于几。立见结于带，行见动于履。尤恐岁月加，增愧更无已。生以愧延生，死以愧送死。愧究百年身，莫待后君子。作诗记兹年，知愧从今始。
咏舜时事三首·其一
作者：江湜
朝代：清
体裁：七言绝句

稷契雍容耻论兵，但知拜手上虞廷。两阶若是无干羽，可奈苗民弗用灵。
咏舜时事三首·其三
作者：江湜
朝代：清
体裁：七言绝句

梼杌穷奇尽贵游，堪援门阀盖愆尤。不知四裔将投日，岳牧何人与奏留。
咏舜时事三首·其二
作者：江湜
朝代：清
体裁：七言绝句

耕凿尧民比户穷，冀州而下急河工。阜财幸有薰风曲，不以输金劝四凶。
咏舟人雨具二首 其一 箬笠
作者：江湜
朝代：清
体裁：五言律诗

自以儒冠误，知他箬笠优。选材从竹得，合用与蓑谋。戴着天形似，听清雨点不。微嫌风扑到，颇不恋人头。
咏舟人雨具二首 其二 棕衣
作者：江湜
朝代：清
体裁：五言律诗

绿蓑原草服，此制似而非。怜尔剥皮树，为人禦湿衣。雨中翻手便，晴处上身稀。肯借先生着，何乡无钓矶。
咏阿福
作者：江湜
朝代：清
体裁：七言绝句

珍惜娇婴怯溯溪，石鸣船处急提携。天全却不知惊恐，惟到饥时始自啼。